title: Tulospalkkaus

text:
Tulospakkauksessa käytetään muitakin palkitsemisen perusteita kuin vastuualueella menestyminen. Tyypillisiä perusteita ovat voitollinen toiminta, osakekurssien nousu tai kannattavuuden kasvu. Yhteistä näille on palkitseminen perusteen selvä tunnistaminen ja mittaaminen.
Voittopalkkio on lakisääteinen mutta vapaaehtoinen tulospalkkausmuoto, jossa palkkauksen peruste on yrityksen näyttämä voitto. Kun yritys päättää maksaa voitostaan henkilöstölle voittopalkkiota, henkilöstö voi päättää henkilöstörahaston perustamisesta. Henkilöstörahastolaki antaa puitteet koko järjestelmälle. Nykyinen henkilöstörahastolaki on säädetty vuonna 1989. Maksetut voittopalkkiot ovat rahastossa täysin henkilöstön omistuksessa ja rahaston on sijoitettava varat tuottavasti ja turvallisesti henkilöstörahastolain mukaan. Voittopalkkiot ovat yritykselle vähennyskelpoisia tulonhankkimismenoja, joista ei tarvitse maksaa henkilösivukuluja. Jäsenyys henkilöstörahastossa perustuu työsuhteeseen. Henkilöstörahastosta on mahdollista nostaa osuutta työsuhteen jatkuessa 15% vuosittain. Työsuhteen päättyessä osuus maksetaan jäsenelle kokonaisuudessaan. Henkilöstörahasto osuuden nostosta 20% on saajalleen veropaata ja 80% on ansiotuloveronalaista. Voittopalkkiosta ei ole tullut suosittua johtamisen välinettä. Palkkauksen maksuperuste, viiden vuoden takainen yrityksen voitto ei ole omiaan kannustamaan henkilöstöä kuten modernit tulospalkkausjärjestelmät.
Osakeperusteinen tulospalkkaus perustuu osakkeen hintakehitykseen. Kun pörssissä noteeratun osakkeen hinta kohoaa, kasvaa omistajien omistusarvo samassa suhteessa. Osakepohjaisella tulospalkkauksella kannustetaan omistusarvon kasvattamiseen ja sen piiriin kuuluu yleensä pieni osa yrityksen henkilöstöstä.


title: Tulospalkkaus

text: Osakkeiden hinnat voivat tunnetusti muuttua nopeastikin ilman yhteyttä yrityksen suorituskyvyn kehitykseen. Yleisesti hyväksytty selitys tähän on, että nopealiikkeiset ja suuret osakehintojen muutokset ovat spekulaatiotaloutta ja osakehintojen hyvin pitkän aikavälin kehitystrendit edustavat yrityksen reaalisen suorituskyvyn eli tuottavuuden kehittymistä. Tässä on osakeperusteisen tulospalkkauksen ongelma, koska tulospalkkauksen perusteesta osa on spekulatiivista ja osa on reaalista, mutta niiden suhde jää epäselväksi.


title: Tulospalkkaus

text: Kun tulospalkkauksen käyttö kannustimena alkoi kehittyä ja laajentua Suomessa 1980-luvulla, perustuivat järjestelmät reaalitalouden suureisiin organisaation kaikilla tasoilla. Osakeperusteinen tulospalkkaus tuli Suomeen Yhdysvalloista 1990-luvulla. Osakeperusteisia tulospalkkioita on arvosteltu voimakkaasti niiden suuruuden perusteella. Palkkioiden suuruuden syy eli palkkioiden perusteiden spekulatiivinen luonne on jäänyt vähemmälle huomiolle. Ristiriitaa voi synty siitä, että valtaosa henkilöstöstä saa tulospalkan yrityksen reaalisen suorituskyvyn kehittymisen perusteella ja pieni osa saa sen spekulatiivisin perustein.


title: Christopher Kanu

text: Christopher Kanu (s. 4. joulukuuta 1979 Nigeria) on entinen nigerialainen jalkapallopuolustaja. Hän pelasi Nigerian maajoukkueessa ensimmäisen kerran vuonna 2000. Christopher Kanu on tunnetun jalkapalloilija Nwankwo Kanun veli.


title: Christopher Kanu

text: Christopher Kanu kävi kauden 2007 alussa Veikkausliiga-seurojen IFK Mariehamn sekä HJK:n testissä pelaten myös Liigacupin otteluita molemmissa joukkueissa, mutta ei saanut sopimusta.


title: Armeijaryhmä H

text: Armeijaryhmä H () oli Saksan länsirintaman armeijaryhmä. Sen komentajina toimivat kenraalieverstit Kurt Student joulukuusta 1944 tammikuuhun 1945 sekä Johannes Blaskowitz tammikuusta 1945 huhtikuuhun 1945.


title: Armeijaryhmä G

text: Armeijaryhmä G () oli Saksan länsirintaman armeijaryhmä. Sen komentajina toimivat kenraalieversti Johannes Blaskowitz toukokuusta 1944 syyskuuhun 1944, kenraali Hermann Balck lokakuusta 1944 joulukuuhun 1944 sekä taas Blasokwitz joulukuusta 1944 tammikuuhun 1945.


title: Ruotsin valtakunta

text: Ruotsin valtakunta oli eurooppalainen suurvalta, joka hallitsi muun muassa pitkälti koko Suomea ja Baltian maiden aluetta 1600-luvulta 1700-luvulle. Valtakunnan katsotaan yleensä alkaneen Kustaa II Aadolfin valtaistuimelle noususta vuonna 1611 ja päättyneen suuren Pohjan sodan aluemenetyksiin vuonna 1721.


title: Armeijaryhmä E

text: Armeijaryhmä E () oli kansallissosialistisen Saksan armeijan Balkanin armeijaryhmä. Sen komentajana toimi kenraalieversti Alexander Löhr joulukuusta 1942 vuoteen 1944.


title: Armeijaryhmä F

text: Armeijaryhmä F () oli Saksan Balkanin armeijaryhmä toisen maailmansodan aikana.


title: Armeijaryhmä F

text: Armeijaryhmä F perustettiin 12. elokuuta 1943. Saman kuukauden 26. päivänä sen komentajaksi tuli sotamarsalkka vapaaherra Maximilian von Weichs, joka pysyi tässä tehtävässä armeijaryhmän hajottamiseen asti. Weichs siirtyi tehtäväänsä Führer-reservistä, johon hänet oli sijoitettu Weichsin arvosteltua Adolf Hitlerin päätöksiä Stalingradin taistelun aikana.


title: Armeijaryhmä F

text: Armeijaryhmä F:n päätehtävänä oli taistella Balkanin alueella vastarintaa ja muun muassa Titon johtamia partisaaneja vastaan. Sen tarkoitus oli myös toimia reservinä alueella, sillä Saksan sotilasjohto piti mahdollisena, että liittoutuneet saattaisivat nousta maihin Balkanilla.


title: Armeijaryhmä F

text: Armeijaryhmä lakkautettiin 25. maaliskuuta 1945.


title: Armeijaryhmä Pohjois-Ukraina

text: Armeijaryhmä Pohjois-Ukraina () oli Saksan itärintaman armeijaryhmä. Sen komentajina toimivat sotamarsalkka Walter Model toukokuusta 1944 kesäkuuhun 1944 sekä kenraalieversti Josef Harpe kesäkuusta 1944 tammikuuhun 1945.


title: Napier

text: Napier on satamakaupunki Uudessa-Seelannissa, ja se sijaitsee noin 270 kilometriä Wellingtonista koilliseen. Asukkaita oli noin 63 000 vuonna 2018, ja se on väkiluvultaan maan yhdeksänneksi suurin kaupunki. Kaupungin satamasta viedään ulkomaille villaa, hedelmiä, meijerituotteita, puutavaraa sekä pakastelihaa. Napierissa sattui 3. helmikuuta 1931 suuri maanjäristys (7,9 Richterin asteikolla), joka vaati yli 250 kuolonuhria ja jonka seurauksena kaupunki jouduttiin rakentamaan uudelleen.


title: Elihu Root

text: Elihu Root (15. helmikuuta 1845, Clinton, New York, Yhdysvallat – 7. helmikuuta 1937) oli yhdysvaltalainen asianajaja ja puolustusministeri presidentti William McKinleyn virkakaudella. Sittemmin hän toimi ulkoministerinä presidentti Theodore Rooseveltin virkakauden aikana. Hän sovitteli useita Latinalaisen Amerikan konflikteja, ja hänelle myönnettiin vuoden 1912 Nobelin rauhanpalkinto.


title: Elihu Root

text: Rootin isä oli Oren Root I ja äiti Nancy Whitnay Buttrick. Isä toimi matematiikan opettajana paikallisessa Hamilton Collegessa, jossa Elihu suoritti collegeopintonsa. Vuonna 1867 hän valmistui New Yorkin yliopiston oikeustieteellisestä tiedekunnasta ja ryhtyi asianajajaksi.


title: Elihu Root

text: Root avioitui vuonna 1878 Clar Frances Walesin kanssa, ja heillä oli kolme lasta. Vaimon isä oli Scientific American -lehden päätoimittaja.


title: Elihu Root

text: Rootia pidetään yleisesti viisaana miehenä, joka sukkuloi taitavasti Washingtonin korkeiden hallituspiirien ja New Yorkissa tapahtuneen yksityisen asianajajan tehtävien välillä.


title: Elihu Root

text: Poliittisessa toimissaan hän on useiden uudistusten alullepanija. Toimiessaan William McKinley ja Theodore Rooseveltin aikakaudella hän pani toimeen suuren puolustusvoimien uudistuksen. Lisäksi hän laajensi West Point -upseerikoulua ja perusti U. S. Army War Collegen kuin myös armeijan pääesikunnan. Hän muutti myös ylenemisjärjestelmää ja perusti erikoislajien kouluja.


title: Elihu Root

text: Vuonna 1905 presidentti Roosevelt nimitti Rootin ulkoministeriksi yllättäen kuolleen John Hayn tilalle. Hän toteutti amerikkalaista "avoimien ovien politiikkaa" varsinkin Lähi-idässä. Latinalaisessa Amerikassa Root onnistui vakuuttamaan alueen valtiot Haagin rauhankongressiin osallistumisen eduista. Hän toimi yhteistyössä Japanin kanssa siirtolaispolitiikan ongelmien parissa. Myös Britannian ja Yhdysvaltojen rajariita Kanadan ja Alaskan rajalla sai hänen huomionsa.


title: Elihu Root

text: Vuonna 1912 hänelle myönnettiin Nobelin rauhanpalkinto sovittelutyöstä ja työstä kansainvälisen yhteistyön parissa.


title: Jean Tabary

text: Jean Tabary (5. maaliskuuta 1930 Tukholma, Ruotsi – 18. elokuuta 2011) oli ranskalainen sarjakuvakäsikirjoittaja ja -piirtäjä. Hänet tunnetaan parhaiten "Ahmed Ahneen" luojana yhdessä René Goscinnyn kanssa. Miehet tapasivat vuonna 1962, jolloin he aloittivat yhteistyönsä. "Ahmed Ahne" sai suuren suosion, ja sitä julkaistiin myös ranskalaisessa Pilote-lehdessä. Goscinnyn kuoltua Tabary jatkoi "Ahmed Ahneen" piirtämistä yksin.


title: Jean Tabary

text: Muita Tabaryn luomia sarjakuvia olivat "Richard et Charlie", "Grabadu et Gabaliouchtou", "Totoche", "Corinne et Jeannot" ja "Valentin le vagabond," jota julkaistiin suomeksi Ruutu-lehdessä nimellä Valentin Vaeltaja.


title: Armeijaryhmä Etelä-Ukraina

text: Armeijaryhmä Etelä-Ukraina () oli Saksan itärintaman armeijaryhmä. Sen komentajina toimivat sotamarsalkka Ferdinand Schörner toukokuusta 1944 heinäkuuhun 1944 sekä kenraalieversti Johannes Friessner heinäkuusta 1944 joulukuuhun 1944.


title: Etsaus (valmistustekniikka)

text: Etsaus on syövytystä, jossa käytetään hyväksi erilaisia suojauksia syövytyksen kohdistamiseksi ja kuvioiden muodostamiseksi. Taidegrafiikassa etsauksella on pitkät perinteet. Valmistustekniikassa etsausta käytetään paljon ohutkalvotekniikoiden kanssa liittyen usein litografiatyövaiheisiin mikropiirien valmistuksessa. Mikropiirien valmistuksessa etsaus-sanaa voidaan käyttää myös työvaiheista, joissa ei käytetä suojauksia, jolloin kyse on pinnan puhdistuksesta syövyttämällä.


title: Etsaus (valmistustekniikka)

text: Etsauksen tavoitteena on tehdä koloja kohdemateriaaliin. Näiden kolojen syvyys voidaan arvioida suurin piirtein syövytysajasta ja tunnetusta syöpymisnopeudesta. Monikerroksisessa kalvorakenteessa halutaan useimmiten poistaa etsauksella alueita ylimmästä kalvosta, mutta jättää sen alapuolinen ohutkalvo ja maski koskemattomaksi. Tällaiseen selektiivisyyteen päästään, kun tunnetaan kunkin kalvon syöpymisnopeus käytetyllä syövytyskemikaalilla.


title: Etsaus (valmistustekniikka)

text: Jotkin etsauskemikaalit syöpyvät myös maskin aukosta maskipinnoitteen alle. Etäisyyttä, kuinka pitkälle materiaali syöpyy, kutsutaan "bias"-termillä tarkoittaen reunan vinoutta tai viistettä. Etsauskemikaaleja, jotka aiheuttavat suuren syöpymän maskin alle sanotaan isotrooppisiksi. Nykyaikaisissa valmistustekniikoissa tavoitellaan anisotrooppista syövytystä, kun niillä saavutetaan tarkkareunaiset ja hallittavat ominaisuudet.


title: Etsaus (valmistustekniikka)

text: Etsausta tehdään kahdella eri tekniikalla: märkäetsauksessa etsauskemikaalit ovat nestefaasissa ja kuivaetsauksessa taas syövytys saadaan aikaan plasmalla. Molemmista menetelmistä on lukuisia muunnoksia.


title: Etsaus (valmistustekniikka)

text: Vanhimmat etsausprosessit olivat märkäprosesseja, joissa piikiekko upotettiin happokylpyyn. Aikaisemmin etsauskemikaalina käytettiin usein fluorivetyhappoa, koska sillä pystyttiin syövyttämään piidioksidia. Kemikaaliturvallisuuslakien kiristyminen on vähentänyt tämän kemikaalin käyttöä. Märkäetsaus on yleensä isotrooppista aiheuttaen reunojen pyöristymistä. Lisäksi vahvoista hapoista tulee ongelmajätettä. Näistä syistä märkäetsaus mikropiirien valmistuksessa on vähenemässä.


title: Etsaus (valmistustekniikka)

text:
Nykyaikaisessa mikroprosessorien valmistusprosessissa (VLSI, ) vältetään märkäetsausta ja sen sijasta käytetään plasmaetsausta. Plasman ominaisuuksien säädöllä voidaan vaikuttaa syövytysnopeuteen. Tavallisessa plasmaetsauksessa toimitaan 10-700 Pa paineessa. Plasma tuottaa korkeaenergiaisia vapaita sähkövaraukseltaan neutraaleja radikaaleja, jotka reagoivat kiekon pinnassa. Koska neutraalit partikkelit pommittavat pintaa joka suunnasta, tuloksena on isotrooppinen etsautuminen.
Plasmassa käytettävä kaasuseos sisältää pieniä, paljon klooria tai fluoria sisältäviä yhdisteitä. Esimerkiksi hiilitetrakloridi (CCl) syövyttää piitä ja alumiinia ja trifluorimetaani syövyttää piidioksidia ja piinitridiä. Happipitoista plasmaa käytetään fotoresistimaskin "tuhkaukseen" ja auttamaan sen poistamisessa.


title: Etsaus (valmistustekniikka)

text: "Ion milling" ("ioni työstö"), tai "sputter etching" (sputterietsaus) käyttävät vieläkin alempia paineita, niinkin alhaisia kuin 10 mPa. Tässä menetelmässä kiekon pintaa pommitetaan korkeaenergiaisilla jalokaasujen, usein argonin ioneilla, jotka iskevät atomeja irti substraatista liikevoimallaan. Koska tässä menetelmässä käytetään suunnilleen vain yhdestä suunnasta tapahtuvaa pommitusta, on prosessi hyvin anisotrooppinen. Toisaalta sillä on taipumus olla huonosti selektiivistä.


title: Etsaus (valmistustekniikka)

text:
Jotkut märkäetsauskemikaalit syövyttävät kiderakennetta hyvin eri nopeuksilla eri kidesuuntiin. Yksikiteisissä materiaaleissa, kuten piikiekossa tällä ilmiöllä saadaan aikaan anisotrooppinen syövytys, kuten kuvasta käy ilmi.
Piille on tarjolla useita anisotrooppisia märkäetsauskemikaaleja. Esimerkiksi kaliumhydroksidi (KOH) voi saavuttaa 400 kertaisen syövytysnopeuden eron <100> ja <111> kidesuunnille. KOH ei voida käyttää CMOS-piireissä, koska se tuo piihin vapaita kaliumioneja. Toinen vaihtoehto on EDP (liuos, jossa on etyleenidiamiinia ja bentseenirenkaita sisältävä alkoholi (CH(OH)), jolla on myös selektiivisyys p-tyypin douppaukselle. Tämä kemikaali on hyvin korrosidoivaa ja karsinogeenistä. Tetrametyyliammoniumhydroksidi (TMAH) tarjoaa turvallisemman vaihtoehdon, vaikka sen selektiivisyys kidesuuntien <100> ja <111> on EDP:tä huonompi.


title: Etsaus (valmistustekniikka)

text: Etsausprosessi on yleensä selektiivinen seostuksen suhteen, joten seostettu alue voi toimia etsausmaskina. Ei tiedetä tarkkaan, miksi riittävä seostus estää syöpymisen etsatessa, vaikka on esitetty, että syynä olisi ioni-istutuksen aiheuttama jännitys . Pintakemia ja erityisesti galliumin oksidoituminen etsausprosessin aikana ovat oleellisia tekijöitä etsausnopeuden alenemisessa vahvasti Ga-seostetussa amorfisessa piissä . Annos-etsausaika käyrästä saadaan kriittinen annos maskiefektille, kun haluttu etsaussyvyys tunnetaan.


title: Etsaus (valmistustekniikka)

text: Maskiefektiin vaadittavan seostuksen määrä riippuu käytetystä etsausprosessista ja ionilajista. Seostus tehtiin aikaisemmin diffuusiolla käyttäen substraatin pintaan kasvatettua oksidikerrosta kuviointiin. Nykyisin tehtävään käytetään ioni-istutusta sen paremman hallittavuuden vuoksi. Rakenteiden koon pienetessä satoihin nanometreihin ja tämän alle ioni-istutuksen suorittamisesta fokusoidulla ionisuihkulla tulee kaikkein käyttökelpoisin menetelmä. Fokusoidun ionisuihkun käyttö yksinkertaistaa etsausmaskintekoprosessia huomattavasti, koska perinteisessä ioni-istutuksessa tarvittavan suoja/kuviointikerroksen käytöstä voidaan luopua.


title: Etsaus (valmistustekniikka)

text: Jossain tapauksissa myös etsausmaskin tekoon käytetyn ioni-istutuksen jälkeen on suoritettava lämpökäsittely seostuksen sähköiseksi aktivoimiseksi ja istutusvaurioiden korjaamiseksi. Lämpökäsittelyyn liittyvää diffuusiota pyritään hillitsemään käyttämällä lyhyitä käsittelyaikoja ja nopeaa kuumennusta jopa satoihin asteisiin eli RTA (rapid thermal annealing)-menetelmää, sillä diffuusion merkitys kasvaa käsittelyajan pidetessä.


title: Etsaus (valmistustekniikka)

text: Maskin ominaisuudet muuttuvat prosessin aikana, mutta käytettävästä prosessista riippuu miten ja miksi. Tapahtuvat muutokset eivät juurikaan vaikuta saatavaan etsausprofiiliin, mutta niillä voi olla merkitystä myöhemmän prosessoinnin kannalta. Seostusatomit voivat reagoida etsauskemikaalien tai -kaasujen kanssa muodostaen lähinnä oksideja, jotka jäävät kohteen pintaan. Joissakin tapauksissa etsausprosessi jättää seostusatomit rauhaan ja vain substraatin atomit osallistuvat reaktioihin jolloin seostuskonsentraatio kasvaa. Reaktiot tapahtuvat melkein aina maskin pintakerroksissa, mutta joitain ioneja ja radikaaleja voi tunkeutua syvemmälle. Etsausprosessin aikana voi tapahtua myös diffuusiota, mutta lämpötilojen ollessa melko alhaisia sen merkitys on vähäinen.


title: Etsaus (valmistustekniikka)

text: Seostuksen käyttö maskina aiheuttaa ongelmia joidenkin laitteiden valmistusprosesseille, sillä mikroelektroniikkaa voidaan valmistaa vain tietyllä tavalla seostettuihin substraatteihin. Mikromekaniikan kannalta vahvasta seostuksesta aiheutuva mekaanisten ominaisuuksien heikkeneminen voi nousta ongelmaksi.


title: Etsaus (valmistustekniikka)

text: Ioniseostus toimii maskina useimmille kemikaaleille, mutta jotkut etsauskemikaalit syövyttävät seostettua eivätkä puhdasta aluetta. Vaikka märkäetsaukseen liittyvät kemiallis-fysikaaliset prosessit tunnetaan melko hyvin, ioniseostuksen maskiefektin syistä on olemassa vain arvioita. Joissain tapauksissa seostus kasvattaa etsausnopeutta, näin esimerkiksi pii- tai germanium-ioneilla seostetun piioksidin etsaus HF:llä . Elektroniprosessien merkitystä etsausnopeuden hidastumisessa liittyen korkeaan aukkokonsentraatioon lähellä pintaa amorfisessa piissä ei voida täysin sulkea pois . Mikromekaniikassa käytetään usein vahvaa p++-tason (formula_1 cm) boori-seostusta ja KOH-etsausta kiekkoon tehtävien rakenteiden valmistuksessa (bulk microfabrication). KOH:n annos-etsausnopeuskäyristä nähdään kuinka etsausnopeus pysyy vakiona tiettyyn pisteeseen asti ja alkaa sen jälkeen laskea nopeasti.


title: Etsaus (valmistustekniikka)

text: Aikaisempien tulosten perusteella tiedetään, että vähintään kriittisen annoksen saaneet alueet piissä eivät syövy juuri ollenkaan ICP-RIE-prosessin aikana. Koska edes ICP-RIEn toiminnan taustalla olevia fysikaalisia ja kemiallisia prosesseja ei tunneta kunnolla ei ioniseostuksen maskiefektin syistä voi sanoa juuri mitään. ICP-RIEssä käytettävästä SF/O-kaasuplasmasta peräisin oleva atominen happi muodostaa prosessin aikana seostuksessa olevien gallium-ionien kanssa reagoimalla galliumoksidia, jonka stoikiometria muuttuu etsausajan funktiona ja lienee osasyynä maskiefektiin . Kuvassa 4 olevia etsausprofiilien poikkileikkauksia tarkastelemalla nähdään että isotrooppinen märkäetsaus etsaa myös maskin alta, mutta ICP-RIEn avulla saadaan aikaan suora seinämä.


title: K. R. Brotherus

text: Karl Robert Brotherus (s. 12. joulukuuta 1880 Hamina – 7. heinäkuuta 1949 Helsinki) oli suomalainen valtio-opin professori. Hän toimi Helsingin yliopiston valtio-opin professorina vuosina 1924–1949 ja Helsingin yliopiston rehtorina 1931–1938.


title: K. R. Brotherus

text: Brotherus valmistui ylioppilaaksi 1889 Helsingin suomalaisesta yhteiskoulusta. Hän opiskeli sen jälkeen Helsingin yliopistossa, josta valmistui filosofian kandidaatiksi vuonna 1901. Valmistumisen jälkeen hän toimi vuosina 1903–1909 Helsingin kauppakorkeakoulun maantieteen opettajana. Opettajantyönsä ohella Brotherus harjoitti jatko-opintoja, ja opiskeli muun muassa Leipzigissa vuosina 1904 ja 1906. Vuonna 1906 hänestä tuli filosofian lisensiaatti ja vuonna 1907 hänet promovoitiin filosofian tohtoriksi.


title: K. R. Brotherus

text: Tohtorin oppiarvon saatuaan Brotherus toimi muun muassa Suomen ylioppilaskunnan puheenjohtajana (1909–1910), Nuorsuomalaisen puolueen hallituksessa (1911–1916), vuonna 1918 perustetun Kansallisen kokoomuspuolueen valtuuskunnassa (1918–1922), kauppakoulun opettajana (1915–1919) ja Suomen virallisen tietotoimiston johtajana (1919–1920). Brotheruksella oli vuosina 1902–1924 myös Helsingin yliopiston konsistorinamanuenssin virka, josta hän oli tosin eronneena jatko-opiskelunsa aikana vuosina 1903–1907.


title: K. R. Brotherus

text: Vuonna 1924 Brotherus nimitettiin Helsingin yliopiston yleisen valtio-opin professoriksi. Tässä virassa hän toimi vuoteen 1949 saakka, jolloin hänestä promovoitiin vielä Helsingin yliopiston valtiotieteen kunniatohtori.


title: K. R. Brotherus

text: Yksi Brotheruksen kiinnostuksen kohteita oli uskonnonvapauskysymys. Hän otti kantaa tähän aiheeseen muun muassa ylioppilaskunnan eri järjestöissä. Vuonna 1910 Brotherus julkaisi ylioppilaiden keskusteluseuran kirjasarjassa tutkielman "Valtio ja valtiouskonto", jossa hän otti kantaa uskonnonvapauden puolesta. Valtioneuvosto kutsui Brotheruksen vuonna 1919 perustetun uskonnonvapauskomitean puheenjohtajaksi. Komitean työn tuloksena syntyi ehdotus Suomen ensimmäisestä uskonnonvapauslaista, joka hyväksyttiin eduskunnassa ja astui voimaan vuonna 1921. Brotherus jatkoi aiheen tutkimista jatko-opinnoissaan, minkä tuloksena hän julkaisi aiheesta vuonna 1923 teoksen "Valtio ja kirkko". Teos käsittelee sekä uskonnonvapauskysymyksen historiaa että Suomessa säädetyn uskonnonvapauslain merkitystä.


title: K. R. Brotherus

text: Brotheruksen kirjoituksista käy varsin selvästi ilmi, että hän itse edusti agnostisismia. Hän katsoi Bertrand Russellin tavoin, että pyrkimys löytää todisteita kristinuskon oikeutuksesta tai jumalan olemassaolosta on mahdotonta ja siksi turhaa.


title: Armeijaryhmä C

text:
Armeijaryhmä C () oli Saksan maavoimien armeijaryhmä toisessa maailmansodassa.
Länsirintamalla palvellut armeijaryhmä muodostettiin 26. elokuuta 1939 nimeämällä uudelleen Frankfurtissa ollut armeijaryhmä 2. Sen komentajana länsirintamalla oli vuodesta 1939 alkaen sotamarsalkka Wilhelm von Leeb. ja sen vastuulla olivat kaikki Saksan länsirajalle sijoitetut joukot Puolan sotatoimien päättymiseen saakka. Puolan sotatoimien jälkeen armeijaryhmän vastuualuetta supistettiin ja se vastasi ainoastaan rintaman eteläosasta. Ranskan valtauksen jälkeen armeijaryhmä palasi Saksaan, mistä se siirtyi edelleen Itä-Preussiin 20. huhtikuuta 1941. Armeijaryhmä nimettiin 21. kesäkuuta operaatio Barabrossan alkaessa pohjoiseksi armeijaryhmäksi.


title: Armeijaryhmä C

text: Marraskuussa 1943 Ranskaan siirrettävän armeijaryhmä B:n tehtävät Italiassa annettiin Armeijaryhmä C:lle. Pohjois-Italiassa armeijaryhmä C:tä komensi kenraali Heinrich von Vietinghoff ensin lokakuusta 1944 tammikuuhun 1945 ja uudelleen maaliskuusta 1945 toukokuuhun 1945.


title: Armeijaryhmä C

text: Huhtikuussa 1945 armeijaryhmä muodostui Saksan 10. armeijasta, 14. armeijasta ja Italian Ligurian armeijasta. Armeijaryhmä antautui 2. toukokuuta 1945.


title: Flaten

text: Flaten on yksi Ruotsin pääkaupungin Tukholman kaupunginosista. Se sijaitsee eteläisen Tukholman alueella ("Söderort"), ja kuuluu hallinnollisesti Skarpnäckin kaupunginosa-alueeseen. Kaupunginosan naapurikaupunginosia ovat Skarpnäcks Gård, Orhem ja Skrubba. Vuonna 2004 Flatenissa asui vain seitsemän ihmistä, maa-alaltaan kaupunginosa on 2,33 neliökilometrin suuruinen. Flatenissa sijaitsee Tukholman suurin ulkoilmauimala, Flatenbadet.


title: Joseph McCabe

text: Joseph McCabe (1867–1955) oli runsaasti ateistista kirjallisuutta tuottanut kirjailija. Nuoruudessaan hän oli katolisen kirkon pappi.


title: Formula 1 -kausi 2008

text:
Formula 1 -kausi 2008 oli Formula 1 -historian 59. maailmanmestaruuskausi. Kausi avattiin Australian Grand Prix -viikonlopulla Albert Parkin radalla 14. maaliskuuta, ja se päättyi Brasilian Grand Prix’hin Interlagosin radalla 2. marraskuuta. Kausi oli lähinnä Lewis Hamiltonin, Felipe Massan ja Kimi Räikkösen välistä taistelua. Mestaruuden voitti toista kauttaan ajanut McLarenin Lewis Hamilton.
Laskutavasta riippuen osakilpailumäärien merkkipaalut saavutettiin kauden aikana eri kilpailussa.


title: Formula 1 -kausi 2008

text:
¹ Talli ei järjestänyt erillistä auton esittelytilaisuutta, vaan käytti kyseisenä päivänä autoa ensimmäisen kerran testeissä.
² Talli ei järjestänyt erillistä auton esittelytilaisuutta, vaan käytti kyseisenä päivänä autoa ensimmäisen kerran Australian GP:n vapaissa harjoituksissa.
³ Talli aloitti kauden 2008 päivitetyllä versiolla edelliskauden autosta.


title: Formula 1 -kausi 2008

text: Ranskan GP:tä ei ensin aiottu ajaa kaudella 2008. Syinä oli mm. Magny-Cours-radan syrjäinen sijainti, huonot kulkuyhteydet sekä tarpeeksi tasokkaiden hotellien puute. Kilpailu on aiempina vuosina kärsinyt myös taloudellisista vaikeuksista heikon yleisömäärän vuoksi. Myöhemmin ilmoitettiin, että kilpailu järjestetään sittenkin kaudella 2008 Magny-Coursin radalla sekä mahdollisesti myös kaudella 2009.


title: Orhem

text: Orhem on yksi Ruotsin pääkaupungin Tukholman kaupunginosista. Se sijaitsee eteläisen Tukholman alueella ("Söderort"), Drevvikenistä pohjoiseen, ja kuuluu hallinnollisesti Skarpnäckin kaupunginosa-alueeseen. Kaupunginosaa rajaavat Flatenin, Skarpnäcks Gårdin ja Sköndalin kaupunginosat. Suuri osa Orhemista on luontoa, joka on osa Flatenin luontoreservaattia. Lisäksi kaupunginosassa sijaitsee siirtolapuutarhoja. Vuonna 2004 Orhemissa asui 94 ihmistä, ja kaupunginosa on maa-alaltaan 1,95 neliökilometrin suuruinen.


title: Skrubba

text: Skrubba on yksi Ruotsin pääkaupungin Tukholman kaupunginosista. Se sijaitsee eteläisen Tukholman alueella ("Söderort"), ja kuuluu Skarpnäckin kaupunginosa-alueeseen. Kaupunginosaa rajaavat Flatenin ja Orhemin kaupunginosat. Skrubba on saanut nimensä alueella sijainneesta vanhasta torpasta. Kaupunginosa muodostettiin vuonna 1926, ja siellä on asukkaita vain noin 13. Maa-alaltaan kaupunginosa on 2,34 neliökilometrin suuruinen.


title: Skrubba

text: Kaupunginosassa sijaitsee Strandkyrkogårdenin hautausmaa.


title: Gustav Radde

text: Gustav Ferdinand Richard Radde (27. marraskuuta 1831, Danzig–2. maaliskuuta 1903, Tbilisi, Georgia) oli saksalainen luonnontieteilijä ja tutkimusmatkailija.


title: Gustav Radde

text: Radden isä Johann Radde oli opettaja. Hänellä oli 2 sisarta ja veli Otto. Gustav opiskeli vain lyhyesti ja ryhtyi sitten apteekkariksi. Hänen kiinnostuksensa luonnontieteisiin kasvoi, ja 1852 hän luopui liiketoiminnasta ja vietti 2 vuotta Krimillä kasvitieteilijä Christian von Stevenin kanssa keräten kasveja ja eläimiä. Hän teki retkiä Etelä-Venäjälle Johann Friedrich von Brandtin ja Karl Ernst von Baerin kanssa. Hän osallistui kasvi- ja eläintieteilijänä astronomi Ludwig Schwarzin johtamalle Itä-Siperian retkelle 1855.


title: Gustav Radde

text: 1864 hän asettui asumaan Tbilisiin, Georgiaan. Eläinten ja kasvien lisäksi hän keräsi ja tutki kansatiedettä keräten balladeja ja tarinoita sekä tutkien paikallisia kieliä ja tapoja. Tulostensa esittelemiseksi hän perusti Tbilisiin Kaukaasialaisen museon. Seuraavina vuosina keräilymatkat ulottuivat myös Mustanmeren ja Kaspianmeren rannikoille ja laajalle alueelle Keski-Aasiaan. 1895 hän purjehti Intiaan ja Japaniin, ja 2 vuotta myöhemmin hän osallistui virallisena luonnontieteilijänä Venäjän keisariperheen matkalle Pohjois-Afrikkaan.


title: Gustav Radde

text: 1884 hänet valittiin maailman ensimmäisen Kansainvälisen ornitologisen kongressin isännäksi Wienissä. Hän oli "British Ornithologists' Union"in ja "Zoology Society of London"in ulkojäsen.


title: Gustav Radde

text: Hänen kunniakseen on nimetty useita eläimiä, muun muassa eräs käärme "Vipera raddei" ja eräs sammakko "Bufo raddei". Radde itse nimesi ja kuvaili kaspianrautiaisen ("Prunella ocularis"). Siperianuunilinnun ("Phylloscopus schwarzi") hän nimesi Ludwig Schwarzin kunniaksi.


title: Drevviken

text: Drevviken on järvi Tukholman läänissä, Ruotsissa. Se sijaitsee Huddingen, Haningen, Tyresön ja Tukholman kuntien alueella, Södertörnin niemimaan keskivaiheilla. Kooltaan järvi on 5,09 neliökilometrin suuruinen, ja sen syvin kohta on noin 15,4 metriä syvä.


title: Tol Cormpt Norz Norz Norz

text: Tol Cormpt Norz Norz Norz on suomalaisen black metal -yhtye Impaled Nazarenen ensimmäinen studioalbumi ja keskeinen pala suomalaisen black metalin historiaa. Yhtye aiheutti jo debyytillään pienoista kohua vaatien itäeurooppalaisilta mailta lisähintaa levystä ja kieltäytyi täysin lähettämästä sitä Norjaan.


title: Tol Cormpt Norz Norz Norz

text: Suomeksi levyn enochiankielinen nimi kääntyy laulaja Mika Luttisen mukaan: ""Meidät kaikki tullaan merkitsemään kuusi kuusi kuusi"".


title: Tol Cormpt Norz Norz Norz

text:
"Levystä on julkaistu useita eri versioita. joiden kappaleluettelossa on ollut useita virheitä."
"Alla alkuperäisen julkaisun virallinen kappaleluettelo."


title: Keväjärvi

text: Keväjärvi on kylä Inarin kunnassa 13 kilometriä Ivalosta itäänpäin Inarijärven eteläpuolella, Nellimiin johtavan seututie 969:n, entisen Petsamontien varrella. Kylä sijaitsee Inarijärven Nanguvuonoon laskevien järvien ympäröimällä mäntyharjanteella. Vuoden 2005 lopussa kylässä oli 185 asukasta. Keväjärvellä asuu pääosin kolttasaamelaisia.


title: Gdańskinlahti

text: Gdańskinlahti (, ) on jokseenkin puoliympyrän muotoinen, pohjoiseen aukeava lahti Itämeren kaakkoisosassa, Puolan sekä Venäjälle kuuluvan Kaliningradin alueen rannikolla. Gdańskinlahteen laskee etelästä Veiksel. Lahden luoteisosan erottaa Itämeren Gotlannin altaasta Helin niemimaa; niemimaan kainaloon jäävä matala lahdenosa on nimeltään Puckinlahti. Lahden kaakkoisrannan muodostaa Veikselinkynnäs, jonka taakse jäävä makeavetinen rannikkolaguuni on Veikselinhaffi.


title: Gdańskinlahti

text: Gdánskinlahti on syvimmältä kohdaltaan 120 metriä syvä. Lahden suolapitoisuus on noin 0,7 prosenttia. Tärkeimmät satamakaupungit lahden rannalla ovat Gdańsk ja Gdynia Puolan puolella sekä Venäjän Baltijsk. Muita rannikkopaikkakuntia ovat muun muassa Sopot, Puck ja Hel.


title: Helin niemimaa

text: Helin niemimaa eli Helinkynnäs (, tai "Putziger Nehrung") on Pohjois-Puolassa Itämereen Gdańskinlahteen työntyvä hiekkakynnäs. Niemimaa erottaa Puckinlahden Itämerestä ja on noin 35 kilometriä pitkä. Puckinlahti on Gdańskinlahden matala luoteisosa. Helin niemimaan leveys vaihtelee 200 metristä kolmeen kilometriin.


title: Helin niemimaa

text: Niemimaan päätepisteessä sijaitsee Helin kaupunki, jonne johtaa kynnästä pitkin maantie ja rautatie. Helin niemimaalla on ollut strategista merkitystä sodissa ja taisteluissa.


title: Baltijskinsalmi

text: Baltijskinsalmi (myös "Pillaunsalmi", , , ) on salmi, joka yhdistää Veikselinhaffin Itämeren Gdańskinlahteen Kaliningradin alueella Venäjällä. Se sijaitsee Veikselinhaffin pohjoisosassa ja se erottaa haffia rajaavan Veikselinkyntään sen pohjoispuolella olevasta Sambian niemimaasta. Salmen pohjoisrannalla on Baltijskin satamakaupunki, joka on Venäjän Itämeren laivaston tukikohta.


title: Baltijskinsalmi

text: Yhteys kyntään poikki kaivettiin vuonna 1497. Väylää laajennettiin 1960-luvulla 400 m:n levyiseksi ja 12 m syväksi. Se muodostaa ainoan meriyhteyden Kaliningradiin ja myös Puolan satamiin Veikselinhaffissa. Tähän liittyvien vaikeuksien vuoksi Puolassa onkin suunniteltu toisen yhteyden kaivamista niemen poikki.


title: David Miller (kanadalainen poliitikko)

text: David Raymond Miller (s. 26. joulukuuta 1958 San Francisco, Kalifornia, USA) on kanadalainen poliitikko, joka toimii nykyisin Kanadan WWF:n puheenjohtajana ja Maailmanpankin neuvonantajana. Hän oli Toronton pormestari 2003–2010.


title: David Miller (kanadalainen poliitikko)

text: David Miller valittiin pormestariksi vuonna 2003 ja valittiin neljän vuoden jatkokaudelle vuonna 2006. Hän aloitti poliitikkona New Democratic Party -puolueessa, mutta valittiin pormestariksi sitoutumattomana.


title: David Miller (kanadalainen poliitikko)

text: 25. syyskuuta 2009 Miller tiedoitti, ettei ollut halukas jatkamaan Toronton pormestarina kolmannella kaudella. Vuonna 2011 Miller valittiin Maailmanpankin neuvonantajaksi.


title: Kälvesta

text: Kälvesta on yksi Ruotsin pääkaupungin Tukholman kaupunginosista. Se sijaitsee läntisen Tukholman alueella ("Västerort") ja kuuluu hallinnollisesti Hässelby-Vällingbyn kaupunginosa-alueeseen. Kaupunginosaa rajaavat Vinstan, Hässelby Villastadin, Solhemin ja Lundan kaupunginosat sekä pohjoisessa Järfällan kunnan Skälby. Kälvestä on rivitalo- ja omakotitalokeskeinen alue. Siellä asuu noin 4 400 ihmistä, ja kaupunginosa on maa-alaltaan 1,18 neliökilometrin suuruinen.


title: Paavo J. Paavola

text: Paavo Johannes Paavola (s. 1. joulukuuta 1935 Punkaharju) on suomalainen juristi, oikeustieteen lisensiaatti ja varatuomari, joka tuli tunnetuksi valtakunnansovittelijana.


title: Paavo J. Paavola

text: Paavolan isä on asemamies Bruno Paavola ja äiti postinkantaja Aili o.s. Haikonen. Äidinpuoleisen suvun juuret ovat nykyisen rajan takaisessa Karjalassa, minkä vuoksi Paavola on ollut aktiivisesti mukana Karjalan liiton toiminnassa. Lainopin kandidaatin tutkinnon Paavola suoritti 1959, sai varatuomarin arvon 1962 ja valmistui oikeustieteen lisensiaatiksi 1966.


title: Paavo J. Paavola

text: Paavola aloitti lakimiesuransa syyttäjänä Tampereen raastuvanoikeudessa ja myöhemmin asianajotoimiston lakimiehenä. Hän on toiminut Lauritsalan kauppalansihteerinä 1966 ja Lappeenrannan kaupunginsihteerinä 1967. Paavola oli Paperiteollisuuden työntekijäliiton lakimiehenä 1967–1969 ja SAK:n lakimiehenä 1970, valtakunnansovittelija 1971–1979, tulopoliittinen virkamies 1975–1976, Kunnallisen sopimusvaltuuskunnan johtaja 1979–1987, Kunnallisen työmarkkinalaitoksen johtajana 1987–1993.


title: Paavo J. Paavola

text: Paavola oli Helsingin kaupunginvaltuutettu 1977–1980.


title: Paavo J. Paavola

text: Paavolan ensimmäinen vaimo oli psykiatri Eeva-Liisa Paavola, o.s. Vaarnila (k. 1973), jonka kanssa hänellä on kaksi tytärtä. Toinen vaimo on sairaanhoidon opettaja Aino Paavola, o.s. Kärki.


title: Bromsten

text: Bromsten on yksi Ruotsin pääkaupungin Tukholman kaupunginosista. Se sijaitsee läntisen Tukholman alueella ("Västerort"), ja kuuluu hallinnollisesti Spånga-Tenstan kaupunginosa-alueeseen. Bromstenissa asuu noin 5 500 ihmistä, ja kaupunginosa on maa-alaltaan 2,09 neliökilometrin suuruinen. Vanhin kartta Bromstenista sijoittuu vuodelle 1706. Alueen ensimmäinen tunnettu tilanomistaja on aatelismies Johannes Ingevaldsson vuodelta 1291.


title: Åkeshov

text: Åkeshov on yksi Ruotsin pääkaupungin Tukholman kaupunginosista. Se sijaitsee läntisen Tukholman alueella ("Västerort"), ja kuuluu hallinnollisesti Bromman kaupunginosa-alueeseen. Kaupunginosaa rajaavat Åkeslundin, Nockebyhovin, Norra Ängbyn ja Riksbyn kaupunginosat. Åkeshovin kaupunginosa muodostettiin vuonna 1926. Vuonna 1934 se liitettiin Nockebyhoviin, mutta vuonna 1940 siitä tuli taas oma kaupunginosansa. Åkeshovissa on asukkaita noin 700, ja kaupunginosa on maa-alaltaan 0,27 neliökilometrin suuruinen.


title: Åkeshov

text: Kaupunginosassa sijaitsee Åkeshovin linna sekä Åkeshovin uima- ja liikuntahalli.


title: Simpsonit (9. tuotantokausi)

text: Simpsoneiden 9. tuotantokausi käynnistyi Yhdysvalloissa 21. syyskuuta 1997 ja päättyi 17. toukokuuta 1998. Kauden DVD sisältää myös The Simpsons -elokuvan trailerin, animaationäytteitä, kommenttiraidan joka jaksolle, koosteet "A Moment With U2" ja "A Riff From Matt Groening", poistettuja kohtauksia, kuvagallerian ja TV-spotteja. The Simpsons Collectors Edition "Lisa Head" DVD -boksi sisältää kaikki kauden jaksot ja Simpsoneiden kahdennensadannen jakson "Homer ja roskakuskit". Boksi sisältää 4 DVD:tä, postikortteja ja jakso-oppaan.


title: Jairzinho

text: Jairzinho (oikealta nimeltään Jair Ventura Filho, s. 25. joulukuuta 1944) on entinen brasilialainen jalkapalloilija ja lajin maailmanmestari.


title: Jairzinho

text: Jairzinhoa pidetään yhtenä kaikkien aikojen parhaista oikean laidan hyökkääjistä , vaikka hän halusikin itse pelata keskushyökkääjänä. Jairzinhon kohtalona oli, että hänen parhaina pelivuosinaan maajoukkueen keskushyökkääjänä pelasi Pelé.


title: Jairzinho

text: Ensimmäisissä MM-kilpailuissaan Englannissa 1966 Jairzinho esiintyi vielä vaatimattomasti. Brasilia ei päässyt jatkoon alkulohkostaan, ja yhden kolmesta Brasilian ottelusta Jairzinho istui vaihtopenkillä. Seuraavana vuonna hänen oikea jalkansa murtui kahdesti, mutta mies kuntoutti itsensä ja palasi takaisin kentille.


title: Jairzinho

text: Meksikon MM-kisoissa 1970 Jairzinho oli uransa huipulla. Jokaisessa Brasilian ottelussa hän teki vähintään yhden maalin oikealta laidalta, ja Brasilia voitti maailmanmestaruuden.


title: Jairzinho

text: Kolmannet MM-kisansa Länsi-Saksassa 1974 Jairzinho pääsi pelaamaan mielipaikallaan keskushyökkääjänä. Hän teki kisoissa kaksi maalia. Brasilia jäi kisoissa mitaleitta, kun Puola voitti sen pronssiottelussa maalein 1-0.


title: Åkeshovin linna

text: Åkeshovin linna () on linna Tukholman Åkeshovin kaupunginosassa, Bromman kaupunginosa-alueella.


title: Åkeshovin linna

text: Linna valmistui vuonna 1642 vapaaherra ja valtakunnanmarsalkka Åke Axelsson Natt och Dagille, joka oli ostanut tilan jo vuonna 1635 sen silloiselta omistajalta Christoffer Ludvig Raschelta. Tila tunnettiin tuolloin nimellä Nockeby. Linnaa on sen jälkeen muutettu useaan otteeseen, ja arkkitehti Carl Hårleman suunnitteli vuonna 1723 ja 1740-luvulla rakennetut lisäosat. Linnan viimeisin restaurointi toteuttiin vuonna 1958.


title: Åkeshovin linna

text: Tukholman kaupungin ostettua linnan vuonna 1904 siitä tehtiin mielisairaala. Myöhemmin se muutettiin kouluksi, kunnes se siirtyi Bromman seurakunnan haltuun. Vuodesta 1988 lähtien linna on toiminut konferenssikeskuksena ja hotellina.


Uzbekistanin sosialistisen neuvostotasavallan vaakuna oli Uzbekistanin sosialistisen neuvostotasavallan tunnus. Se otettiin käyttöön 14. helmikuuta 1937. Vaakuna pohjautuu Neuvostoliiton vaakunaan. Siinä on maanviljelyn (puuvilla, vehnäja sirppi) ja raskaan teollisuuden (vasara) symbolit, sekä lisäksi uzbekkien symboli, matto. Nouseva aurinko Keski-Aasian kartan yllä kuvaa tulevaisuutta tässä maanosassa. Punaisen tähden viisi sakaraa kuvaa "sosialistista vallankumousta kaikilla viidellä mantereella".


title: Uzbekistanin sosialistisen neuvostotasavallan vaakuna

text: Lipussa on Neuvostoliiton motto ("Kaikkien maiden työläiset, liittykää yhteen!") sekä venäjäksi että uzbekiksi (Бүтүн дүне пролетарлари, бирлашинтиз!; nykyisin latinalaisin kirjaimin: Bütün düne proletarlari, birlashintiz!).


text: Maan nimi on lyhennetty vaakunaan vain uzbekistanilaisilla aakkosilla: Ўз. С.С.Р., joka tulee sanoista Ўзбекистон Совет Социалистик Республикаси, Uzbekistanin sosialistinen neuvostotasavalta.


text: Karakalpakian autonominen sosialistinen neuvostotasavalta käytti toisintoa tästä vaakunasta, jossa valtion motto oli sekä karakalpakiksi että uzbekiksi, ja tasavallan nimi oli lyhennetty muotoon: ҚҚ АССР.


text: Vaakuna vaihdettiin vuonna 1992 nykyiseen Uzbekistanin vaakunaan, johon säästettiin paljon osia neuvostotasavallan vaakunasta.


title: Anna Falchi

text: Anna Falchi (oik. Anna Kristiina Palomäki, s. 22. huhtikuuta 1972 Tampere) on suomalaissyntyinen malli ja näyttelijä.


title: Anna Falchi

text: Falchi syntyi Suomessa, mutta kasvoi Italiassa. Hänellä on suomalais-italialaiset sukujuuret.


title: Anna Falchi

text: Falchi meni 15-vuotiaana suomalaisen äitinsä kehotuksesta mallikurssille Pesaron kaupungissa. Yksi kurssin opettajista havaitsi Falchin potentiaalin ja kehotti tätä ryhtymään malliksi Milanossa. Hän voitti maakunnallisen kauneuskilpailun Marchessa vuonna 1989 ja sijoittui 17-vuotiaana toiseksi Miss Italia -kilpailussa ja sai Miss Cinema -tittelin. Pohjoismaisiin naistyyppeihin mieltynyt elokuvaohjaaja Federico Fellini valitsi hänet erään suurpankin mainosfilmiin vuonna 1992. Vaikka Falchin osuus filmissä oli lyhyt, se herätti suuren huomion ja hän sai runsaasti työtarjouksia. Vuonna 1995 hän oli San Remon laulukilpailun juontajana. Hän esitti juonnossaan muun muassa suomalaisen lastenlorun "Entten tentten" sanoilla kappaleen "Pium Paum (Vipula vapula)". Hän lauloi sen myös levylle vuonna 1995.


title: Anna Falchi

text: Ensimmäinen Falchin elokuvarooli oli Marco Risin vuoden 1993 filmissä "Del continente nero" eli Mustalla mantereella. Omasta mielestään tärkeimmän elokuvaroolinsa hän teki vuoden 1994 scifielokuvassa "Dellamorte Dellamore". Elokuvauran lisäksi hän ryhtyi tuottajaksi ja perusti veljensä kanssa elokuvatuotantoyrityksen. Falchi on tehnyt 20 elokuvaa ja viisi kalenteria. Hänestä on tullut Italiassa seksisymboli. Yksi hänen tunnetuimmista tempauksistaan on paidan riisuminen 80 000 katsojan edessä jalkapallojoukkue Lazion mestaruusjuhlissa vuonna 2000. Hän oli luvannut tehdä niin, mikäli Lazio voittaisi mestaruuden.


title: Anna Falchi

text: Falchi meni heinäkuussa 2005 naimisiin miljonääri Stefano Ricuccin kanssa Toscanassa, mutta erosi pian. Tuore aviomies sai syytteet sisäpiirikaupoista, konkurssirikoksesta ja veronkierrosta. Hänet vangittiin kolmeksi kuukaudeksi keväällä 2006. Pari erosi pian tämän jälkeen.


title: Musée d’Art Moderne Grand-Duc Jean

text: Musée d'Art Moderne Grand-Duc Jean, lyhyemmin Mudam, on modernin taiteen museo Luxemburgin kaupungissa Luxemburgissa. Se vihittiin käyttöön 1. heinäkuuta 2006. Museo on omistettu Luxemburgin suurherttua Jeanille. Museon rahoituksesta vastaa Luxemburgin valtion kulttuuriministeriö. Museorakennuksen on suunnitellut Pritzker-palkittu arkkitehti I. M. Pei, ja se maksoi noin 88 miljoonaa euroa.


title: Armeijaryhmä B (länsirintama)

text: Armeijaryhmä B () oli Saksan vuoden 1940 länsirintaman taisteluihin osallistunut armeijaryhmä. Sen komentajana oli sotamarsalkka Fedor von Bock syyskuusta 1939 joulukuuhun 1941.


title: Armeijaryhmä B (länsirintama)

text: Armeijaryhmä muodostettiin 10. lokakuuta 1939 ja sen ensimmäiseksi tehtäväksi asetettiin Saksan rajan turvaaminen Emsjoelta armeijaryhmä C:n rajalle asti ja samalla valmistautua hyökkäykseen Alankomaihin ja Belgiaan. Erich von Mansteinin suunnitelman mukaan armeijaryhmä B:n tehtävä Ranskan valloituksessa oli vetää osa brittiläisistä ja ranskalaisista joukoista Belgian suuntaan ja siten viedä painetta pois armeijaryhmä A:n Ardenneille suuntautuneelta päähyökkäykseltä. Bockin komennossa oli 29 divisioonaa, joista kolme panssaroituja. Lisäksi armeijaryhmää tuki Luftwaffen toinen lennosto.


title: Susan B. Anthony

text: Susan Brownell Anthony (15. helmikuuta 1820 Adams, Massachusetts – 13. maaliskuuta 1906 Rochester, New York) oli yhdysvaltalainen suffragetti ja kansalaisoikeusaktivisti, joka ajoi erityisesti naisten oikeuksia. Hän kiersi yli 45 vuoden ajan pitkin Yhdysvaltoja ja Eurooppaa pitämässä puheita naisten oikeuksien puolesta.


title: Susan B. Anthony

text: Anthony, joka oli pienestä pitäen oppinut pitämään molempia sukupuolia tasa-arvoisina, ajautui aktivismin pariin huomattuaan opettajana työskennellessään sukupuolten väliset suuret palkkaerot, mikä innoitti Anthonya taistelemaan sukupuolten tasa-arvon puolesta. Kun hänet erotettiin opettajan toimestaan vuonna 1849, Anthony siirtyi toimimaan kokopäiväisesti kansalaisoikeusaktivismin pariin.


title: Susan B. Anthony

text: 1850-luvulla Anthony liittyi useisiin orjuuden vastaisiin ja raittiuteen kannustaviin järjestöihin. Vuosikymmenen alkupuolella hän tapasi Elizabeth Cady Stantonin, josta tuli hänen tärkeä yhteistyökumppaninsa ja läheinen ystävänsä. He matkustivat yhdessä pitämässä puheita tasavertaisuudesta ja toimivat useissa naisten äänioikeutta ajaneissa yhdistyksissä. Alun perin Anthony toimi myös mustien oikeuksia ajaneen liikkeen parissa ja oli mukana perustamassa mustien ja naisten asemaa ajavaa yhdistystä. Yhdistyksen annettua tukensa perustuslain 15. lisäykselle Anthony koki, ettei yhdistys enää ajanut naisten asioita, ja tästä eteenpäin hän omistautui kokonaan naistenliikkeelle.


title: Susan B. Anthony

text: Vuonna 1872 Anthony pidätettiin hänen äänestettyään Yhdysvaltain presidentinvaaleissa, ja seuraavana vuonna hänet tuomittiin 100 dollarin sakkoihin laittomasta äänestyksestä. Anthony ei koskaan maksanut sakkoa. Vuodesta 1900 eteenpäin Anthony ei korkean ikänsä vuoksi enää toiminut aktiivisesti naisjärjestöjen parissa, mutta otti satunnaisesti osaa joihinkin konferensseihin ja piti yhä puheita. Anthony kuoli vuonna 1906 keuhkokuumeeseen 86-vuotiaana kotonaan Rochesterissa. Hänet haudattiin Mount Hopen hautausmaalle Rochesteriin.


title: Susan B. Anthony

text:
Susan Anthony syntyi vapaamieliseen kveekariperheeseen. Hän oli toinen Daniel ja Lucy Anthonyn seitsemästä lapsesta. Perheessä oli Susanin lisäksi neljä muuta tyttöä ja kaksi poikaa. Vaikka Anthonyn vanhemmat olivat suhteellisen vapaamielisiä, he olivat lasten kasvatuksen suhteen tiukkoja. Perheen lapset eivät saaneet leikkiä leluilla tai pelata pelejä. Sen sijaan heidän tuli tavoitella jo varhaisesta iästä lähtien kveekariuskon ”sisäistä valoa”, eräänlaista valaistumista. Anthony osasi lukea ja kirjoittaa kolmen vuoden ikäisenä.
Vuonna 1826 perhe muutti New Yorkin osavaltion Battenvilleen, jossa kuusivuotias Anthony aloitti koulunkäynnin. Opiskelunsa lisäksi hän työskenteli isänsä kanssa tämän puuvillatehtaalla. Kotona Anthonyn isä ja äiti kohtelivat tyttäriään ja poikiaan samanveroisesti ja vahvistivat näin Anthonyn uskoa sukupuolten tasa-arvoon. Anthonyn isä esimerkiksi uskoi, että molempien sukupuolten oli tärkeää saada mahdollisimman hyvä koulutus. Koulussa Anthony joutui hankaluuksiin, sillä piirikunnan koulun opettaja kieltäytyi opettamasta hänelle jakokulmaa, koska se ei opettajan mielestä sopinut tytöille. Tyttärensä opetuksen puutteellisuudesta kuullessaan Anthonyn isä Daniel ilmoitti tämän yksityiskouluun, jossa hän itsekin opetti. Koulun johtajana työskenteli opettaja nimeltä Mary Perkins, joka tarjosi Anthonylle uudenlaisen naiseuden esikuvan ja kannusti hänen uskoaan naisten ja miesten tasaveroisuuteen.


title: Susan B. Anthony

text: Vuonna 1837 Anthony lähetettiin vain naispuolisia oppilaita varten tarkoitettuun sisäoppilaitokseen Pennsylvanian osavaltioon. Samana vuonna hän joutui perheen talousongelmien takia keskeyttämään opintonsa. Vuoden 1837 laman takia Anthonyt olivat menettäneet miltei koko omaisuutensa, ja velkoja oli paljon. Kaksi vuotta myöhemmin Anthony joutui ottamaan vastaan toimen opettajana ja osallistumaan osaltaan perheensä velkojen maksuun.


title: Susan B. Anthony

text: Ensin Anthony työskenteli Eunice Kenyonin ystävien seminaarissa, mutta siirtyi 1846 Canajoharien akatemiaan. Canajohariessa hän nousi naisten osaston rehtoriksi. Opettajan ammatissa toimiminen paljasti Anthonylle miesten ja naisten välisen palkkatason eron. Miespuolinen opettaja ansaitsi noin viisi kertaa naispuolista enemmän, mikä innoitti Anthonya taistelemaan sukupuolten palkkaerojen tasaamiseksi, ja hän alkoi vaatia parannuksia akatemian palkkoihin. Esittämiensä vastalauseiden johdosta Anthony erotettiin akatemiasta vuonna 1849, ja hän päätti tämän jälkeen opettajan uransa.


title: Susan B. Anthony

text: Anthony liittyi 1850-luvulla useisiin orjuuden vastaisiin ja raittiutta kannustaviin järjestöihin. Lopetettuaan työnsä opettajana vuonna 1849 Anthony oli mennyt sihteeriksi järjestöön nimeltä ”Raittiuden tyttäret” (). Hän alkoi puhua alkoholin liikakäyttöä vastaan ja toi järjestöä suuren yleisön tietoisuuteen. Kaksi vuotta myöhemmin Anthony tapasi toisen aktivistin ja naisten oikeuksien puoltajan Elizabeth Cady Stantonin. Yhdessä he toimivat raittiusliikkeen parissa, mutta Stanton kaipasi laajempaa ja radikaalimpaa toimintaan naisten oikeuksien hyväksi. Anthony ei ollut samaa mieltä, mutta tästä huolimatta he matkustivat yhdessä ympäri Yhdysvaltoja pitämässä puheita sukupuolten tasavertaisuuden puolesta. Koska Stanton oli naimisissa ja lisäksi seitsemän lapsen äiti, hän ei voinut matkustella yhtä paljon kuin perheetön Anthony, joka matkustikin usein yksin. Stanton puolestaan kirjoitti kotoa käsin esimerkiksi naisten asemaa käsitteleviä puheita ja artikkeleita.


title: Susan B. Anthony

text: New Yorkin Seneca Fallsissa oli pidetty 1848 Elizabeth Stantonin johdolla naisten oikeuksia kannattava kokous. Se oli ensimmäinen laatuaan, ja sitä usein kutsutaankin feminismin syntypaikaksi. Vuonna 1852 Anthony osallistui itse toiseen kokoukseen, joka tällä kertaa pidettiin New Yorkin Syracusessa. Syracusen konferenssin aikaan Anthony nousi kansan tietoisuuteen naisten liikkeen voimakkaana puoltajana ja edustajana.


title: Susan B. Anthony

text: Neljä vuotta Syracusen kokouksen jälkeen Anthony liittyi erääseen orjuutta vastustaneeseen järjestöön. Hän näki afrikkalaisamerikkalaisten orjuuden ja naisten aseman välillä yhtäläisyyksiä ja yritti saada nämä kaksi järjestöä yhteistyöhön. Puhuessaan yhdeksännessä naisten valtakunnallisessa kokouksessa Anthony kyseenalaisti valkoisen miehen ylivertaisen aseman yhteiskunnassa vetoamalla Yhdysvaltain perustuslakiin. Tuloksena oli ”Tasavertaisten oikeuksien yhdistys” (), joka ajoi sekä mustien että naisten asemaa. Vuonna 1869 yhdistys antoi tukensa perustuslain 15. lisäykselle, joka takasi äänioikeuden ihonväristä riippumatta. Lisäys olisi kuitenkin tuonut äänioikeuden esimerkiksi vain mustille miehille, mutta ei yhdellekään naiselle. Anthony ei enää halunnut tukea yhdistystä, joka ei ajanut naisten oikeuksia, ja omistautui tästä eteenpäin kokonaan naisten liikkeelle. Yhdysvaltain perustuslain 15. lisäys astui voimaan alkuvuodesta 1870.


title: Susan B. Anthony

text: Vuodesta 1868 lähtien Anthony ja Elizabeth Stanton olivat yhdessä julkaisseet viikkolehteä nimeltä "The Revolution" ('Vallankumous'). Se ilmestyi New Yorkissa, ja sitä tuki varakas liikemies George Francis Train. "Revolutionin" motto oli ”Todellinen tasavalta – miehet oikeuksineen, ei yhtään enempää; naiset oikeuksineen, ei yhtään vähempää”. Lehti oli Anthonyn keino ajaa naisten asiaa. Sen päätarkoitus oli tukea naisten ja mustien äänioikeutta, mutta se käsitteli muun muassa myös palkkatulojen tasaamista, vapaampia avioero-oikeuksia ja kirkon asemaa naisten oikeuksien suhteen. Silloin tällöin Anthony kirjoitti vastustamastaan abortistakin, josta hän syytti miehiä, lakeja ja kaksinaismoralismia. Hänen mielestään nainen teki abortin, koska tällä ei ollut muuta mahdollisuutta. Anthonyn mukaan aborttiin turvautuneelle naiselle oli tehty vääryyttä.


title: Susan B. Anthony

text: Vuonna 1869 Anthony ja Stanton perustivat yhdessä kansallisen naisten äänioikeuden yhdistyksen National Woman Suffrage Associationin eli NWSA:n. Sen pääasiallinen tarkoitus oli nimensä mukaisesti ajaa naisten äänioikeutta. Anthony ryhtyi yhdistyksen varapuheenjohtajaksi. Tehtävässä hän toimi vuoteen 1892, jolloin hänet valittiin yhdistyksen puheenjohtajaksi. Yhdistyksen toiminnan alkuvuosina Anthony yritti houkutella Kansallisen työväenliikkeen naisia liittymään NWSA:han, mutta ilman mainittavaa menestystä. Naisten äänioikeuden puutteen mielsivät ongelmaksi lähinnä keskiluokkaiset naiset, ja lisäksi Anthony oli onnistunut vieraannuttamaan itsensä Kansallisen työväenliikkeen naisista kannustamalla heitä töihin kirjapainoalalle. Houkuttelu koettiin ongelmaksi, koska alan miestyöntekijät olivat tuolloin lakossa. Kannustamalla naisia ottamaan miesten paikan Anthony aiheutti erimielisyyksiä liikkeen sisällä, ja lopulta hänet erotettiin työväenliikkeestä.


title: Susan B. Anthony

text:
Useita vuosia kestäneiden neuvottelujen jälkeen vuonna 1890 NWSA yhdistyi amerikkalaisen naisen äänioikeus-yhdistyksen American Woman Suffrage Associationin eli AWSA:n kanssa. Yhdessä nämä kaksi yhdistystä muodostuivat kansalliseksi amerikkalaisen naisen äänioikeuden yhdistykseksi National American Woman Suffrage Associationiksi eli NAWSA:ksi. Kahden erilaisen yhdistyksen yhdistäminen aiheutti erimielisyyksiä molemmissa liikkeissä. Vaikka ne molemmat ajoivat samaa asiaa, naisten parempaa asemaa, erosivat niiden jäsenet toisistaan: AWSA oli konservatiivisempi, NWSA liberaalimpi. Lisäksi AWSA oli suuntautunut lähinnä ajamaan naisten äänioikeutta, kun taas NWSA ajoi muitakin naisten oikeuksia. Yhdistykset erosivat toisistaan siinäkin, että AWSA:n jäseniin kuului sekä miehiä että naisia. Myös NWSA:an saivat miehet liittyä, mutta sen jäsenet olivat kuitenkin enimmäkseen naisia.
Anthonylla oli suuri rooli NAWSA:n syntymisen kannalta. Hän kannatti AWSA:n tavoin maltillisia keinoja, sillä hänen mielestään niillä saavutettiin enemmän kuin radikaaleilla keinoilla. Taatakseen AWSA:n ja NWSA:n yhdistymisen hän loi erityisen komitean äänestämään yhdistymisestä, vaikka sen luominen ja kaikkien jäsenien äänestysoikeuden ohittaminen rikkoikin NWSA:n sääntöjä. Komitea oli täynnä yhdistymistä kannattavia jäseniä, jotka luonnollisesti äänestivät sen puolesta. Kaikkia yhdistämistä vastustaneita jäseniä pyydettiin eroamaan. Anthonyn pitkäaikainen ystävä ja kumppani Elizabeth Cady Stanton kritisoi avoimesti tätä. Hänen mukaansa Anthony ja AWSA:n johtaja Lucy Stone keskittyivät liikaa naisten äänioikeuteen ja unohtivat naisten muut oikeudet. Anthony vastasi kritiikkiin huomauttamalla, että NAWSA:n lukuisilla jäsenillä oli jokaisella omat mielipiteensä siitä, millaiset oikeudet naisten tuli saada. Äänioikeudesta kaikki jäsenet sen sijaan olivat samaa mieltä. Anthonyn mukaan yhdistys pysyi kasassa vain, jos kiistelyä aiheuttavat mielipiteet jätettäisiin rauhaan.


title: Susan B. Anthony

text: Yhdistymisen jälkeen NAWSA otti maltillisen kannan. Stantonkin rauhoittui, ja hänet valittiin Anthonyn tuella yhdistyksen ensimmäiseksi puheenjohtajaksi. Radikaaleja toimenpiteitä kannattavia löytyi vielä liikkeen sisältä, ja he ottivat asiakseen vähätellä uutta puheenjohtajaansa. Toimittuaan virassa kaksi vuotta Stanton jäi eläkkeelle vuonna 1892, ja Anthony valittiin hänen paikalleen NAWSA:n johtoon. Kahdeksan vuoden ajan hän hoiti puheenjohtajan tehtäviä ja erosi vuonna 1900, jolloin hän jäi eläkkeelle.


title: Susan B. Anthony

text: Yhdysvaltain vuoden 1872 presidentinvaalien aikaan naisilla ei maassa vielä ollut äänioikeutta, mutta tästä huolimatta 1. lokakuuta, neljä päivää ennen vaaleja, Anthony ja 49 muuta naista marssivat kotikaupunkinsa Rochesterin äänestyspaikalle ja vaativat, että heidät rekisteröitäisiin äänestäjiksi. He vetosivat Yhdysvaltain perustuslain 14. lisäykseen, joka oli vasta äskettäin astunut voimaan. Lisäyksessä julistettiin, että kaikki Yhdysvalloissa syntyneet olivat maan kansalaisia ja että kansalaisille kuului tiettyjä oikeuksia. Anthonyn mukaan noihin oikeuksiin sisältyi äänioikeus ja naisilla Yhdysvaltain kansalaisina oli siis oikeus antaa äänensä vaaleissa.


title: Susan B. Anthony

text: Aluksi äänestystilaisuuden valvojat kieltäytyivät, mutta Anthony ei antanut periksi. Hän siteerasi miehille Yhdysvaltain perustuslakia ja yritti taivutella heitä suostumaan naisten pyyntöön. Lopulta hän uhkasi haastaa miehet oikeuteen, jos nämä eivät suostuisi rekisteröimään naisia äänestäjiksi. Valvojien ei auttanut muuta kuin suostua vaatimukseen, ja yhteensä viisitoista naista rekisteröitiin äänestäjiksi. Vaalipäivänä 5. lokakuuta Anthony saapui äänestämään seitsemän, kahdeksan muun naisen kanssa. He kaikki äänestivät onnistuneesti. Anthony antoi äänensä republikaaniehdokas Ulysses S. Grantille, sillä puolue oli luvannut kuuntelevansa naisten vaatimuksia.


title: Susan B. Anthony

text:
Rochesterin naisten äänestäminen nousi suureksi puheenaiheeksi. Muutamaa päivää myöhemmin rochesterilainen liikemies Sylvester Lewis nosti kanteen heitä vastaan. Pidätysmääräys Anthonysta annettiin 14. marraskuuta. Syytteenä oli laiton äänestäminen. Rochesterin apulaismarshall saapui Anthonyn kotiin 18. marraskuuta ja pyysi kohteliaasti tätä lähtemään poliisilaitokselle. Kertomansa mukaan Anthony vaati tulla ”pidätetyksi kuten mies” ja ojensi ranteensa, jotta apulaismarshall saisi kahlittua hänet.
Jutun esitutkimukset alkoivat 29. marraskuuta. Syytettyinä olivat Anthonyn lisäksi äänestäjiksi rekisteröityneet 14 muuta naista ja heidän äänensä vastaanottaneet valvojat. Molempia osapuolia kuulusteltiin, minkä jälkeen seurasi lähes kuukauden mittainen tauko. Joulukuussa esitutkimusten johtaja totesi, että Anthony kumppaneineen olivat luultavasti rikkoneet lakia, jolloin juttu eteni oikeuteen. Oikeudenkäynti määrättiin alkavaksi tammikuussa, ja syytetyt vapautettiin takuita vastaan. Anthony oli ainoa, joka kieltäytyi maksamasta, sillä hän näki pidätyksensä tienä korkeimpaan oikeuteen. Hän pysyi vangittuna aina tammikuuhun saakka, mutta lopulta hänen asianajajansa Henry R. Selden päätti itse maksaa takuut vastoin Anthonyn omaa tahtoa. 29. tammikuuta valamiehistö totesi Anthonyn syylliseksi laittomaan äänestykseen, ja toinen oikeudenkäynti määrättiin toukokuulle.


title: Susan B. Anthony

text: Seuraavien kuukausien aikana Anthony kiersi ympäri Rochesteria ja sen naapurialueita pitämässä puheita naisten äänioikeudesta. Hän viittasi puheissaan myös omaan oikeuskäsittelyynsä. Hänen syyttäjäänsä tämä huolestutti, sillä puheillaan Anthony saattoi jo etukäteen vaikuttaa mahdollisten valamiesten mielipiteisiin. Oikeudenkäyntiä siirrettiin jälleen. Tällä kertaa se määrättiin käytäväksi kesäkuussa ja siirrettiin Monroen piirikunnasta Ontarion piirikuntaan. Oikeudenkäynnin tulos oli lopulta se, että Anthony määrättiin maksamaan 100 dollarin sakot. Anthony ei koskaan maksanut sakkoa. Sitä ei uskallettu häneltä vaatiakaan, sillä se olisi antanut Anthonylle tilaisuuden uuteen oikeudenkäyntiin.


title: Susan B. Anthony

text: Vuodesta 1900 eteenpäin Anthony ei korkean ikänsä vuoksi voinut enää aktiivisesti osallistua naisjärjestöjen toimintaan. Hän otti kuitenkin osaa satunnaisesti joihinkin konferensseihin ja piti yhä puheita. Vuosina 1881–1885 Anthony oli kirjoittanut Stantonin, Matilda Joslyn Gagen ja Ida Husted Harperin kanssa lopulta kuusiosaiseksi muodostuneen kirjasarjan nimeltä "History of Woman Suffrage" ('Naisten äänioikeuden historia'). Teoksia julkaistiin vuodesta 1881 vuoteen 1922. Anthony oli mukana niiden kustantamisessa aina kuolemaansa saakka ja osallistui sarjan neljän ensimmäisen kirjan kirjoitukseen. Loput kaksi kirjoitti Ida Harper Anthonyn kuoleman jälkeen.


title: Susan B. Anthony

text: Myöhempinä vuosinaan Anthony vielä matkusteli ja vieraili muun muassa Englannissa vuonna 1902. Hän asui vierailunsa ajan Manchesterissa englantilaisen suffragetin Christabel Pankhurstin luona. Anthonyn sanotaan innoittaneen Pankhurtia taistelemaan yhä tarmokkaammin naisten oikeuksien puolesta. Vuoden 1906 helmikuussa Anthony esitelmöi Baltimoren naiskonferenssissa. Lisäksi hänen oli määrä osallistua samalla matkalla syntymäpäivänsä kunniaksi pidettäviin juhliin New Yorkissa. Matkallaan New Yorkiin Anthony kuitenkin sairastui ja joutui palaamaan takaisin kotiinsa Rochesteriin. Kotonaan hän sairastui keuhkokuumeeseen. Anthony tervehtyi, mutta keuhkokuume uusiutui kohtalokkain seurauksin. Hän sinnitteli kolme päivää ja kuoli lopulta 13. maaliskuuta vuonna 1906. Kuollessaan Anthony oli 86-vuotias. Hänet haudattiin Mount Hopen hautausmaalle Rochesteriin.


title: Susan B. Anthony

text: Susan B. Anthonysta on vuosien aikana tullut naisten äänioikeusliikkeen esikuva, ja hän on sukupolvensa kuuluisimpia suffragetteja, ellei jopa kuuluisin. Yhdysvaltain perustuslain 19. lisäystä, joka lopulta antoi naisille äänioikeuden, kutsuttiin hänen kunniakseen nimellä "Susan B. Anthony Amendment". Anthonyn elämäntyön naisten oikeuksien hyväksi katsotaan usein edesauttaneen äänioikeuden lopullista saantia Yhdysvalloissa.


title: Susan B. Anthony

text: Susan B. Anthony oli ensimmäinen ei-allegorinen nainen, joka sai kuvansa yhdysvaltalaiseen kolikkoon. Vuoden 1978 lokakuussa Yhdysvaltain presidentti Jimmy Carter allekirjoitti "Susan B. Anthony Dollar Coin Act of 1978" -lain, joka sääti Anthonyn kuvaa kantavien kolikkojen lyöttämisestä. Presidentin antaman lausunnon mukaan Anthony-kolikot tulisivat symboloimaan yhdysvaltalaisten naisten saavuttamaa oikeutta äänestää sekä muistuttaisivat jatkuvasta taistelusta kohti tasa-arvoa. Kolikon oli tarkoitus myös osoittaa kunnioitusta Anthonyn työlle äänioikeusliikkeen parissa. Kolikoita lyötiin Philadelphiassa, Denverissa ja San Franciscossa yhteensä neljä kertaa vuosien 1979–1981 välisenä aikana sekä viimeksi vuonna 1999. Ensimmäisen kerran Frank Gasparron suunnittelemat yhden dollarin arvoiset kolikot laskettiin liikkeelle Anthonyn kotikaupungissa New Yorkin Rochesterissa heinäkuussa vuonna 1979. Anthony-kolikon toiselle puolelle on kuvattu Apollo 11 -avaruuslennon "Eagle"-kuumoduulia symboloiva kotka laskeutumassa Kuun pinnalle.


title: Susan B. Anthony

text: Anthonyn entinen kotitalo Rochesterin kaupungissa julistettiin 23. kesäkuuta 1965 kansalliseksi historialliseksi muistomerkiksi. Anthony muutti Rochesteriin vuonna 1849, ja talo toimi hänen niin sanottuna tukikohtanaan siitä eteenpäin. Hän tapasi talossa muun muassa muita äänioikeusliikkeen johtajia ja kannattajia. Paikka on lisäksi kuuluisa siitä, että siellä Anthony pidätettiin hänen äänestettyään naisena laittomasti vuoden 1872 presidentinvaaleissa. Anthony kuoli talossa vuonna 1906. Talo sijaitsee osoitteessa 17 Madison Street. Nykyään se toimii museona ja kerää esimerkiksi Anthonyn elämään sekä uraan liittyviä tavaroita ja tutkimusmateriaalia. Museon on tarkoitus restauroida talo sellaiseksi kuin se oli Anthonyn eläessä. Rochesterissa sijaitsee lisäksi Anthonyn sekä Frederick Douglassin mukaan nimetty silta Frederick Douglass – Susan B. Anthony Memorial Bridge.


title: Susan B. Anthony

text: Vuoden 2006 elokuussa Carol Crossed osti Anthonyn Adamsin kaupungissa sijaitsevan synnyintalon. Talo rakennettiin vuonna 1818, ja Anthony syntyi talossa kaksi vuotta myöhemmin ja asui siellä kuusivuotiaaksi asti kunnes muutti perheineen New Yorkin Battenvilleen. Crossed kuuluu aborttia vastustavaan Feminists Choosing Life of New York -feministijärjestöön. Hänen mukaansa Anthonyn synnyinpaikka tulee kunnioittamaan tämän tekemää työtä naisten oikeuksien puolesta sekä esittelemään tämän aborttivastaisuutta. Taloa hoitava Feminists Choosing Life of New York ei vielä kuitenkaan ole päättänyt talon lopullisesta käyttötarkoituksesta. Taloon on ehdotettu esimerkiksi tekstiilimuseota, sillä Anthony oli innokkaasti mukana tukemassa työläisnaisten oikeuksia ja useat työläisnaisista työskentelivät juuri tekstiilialalla. Lisäksi Anthonyn oma isä omisti aikoinaan puuvillatehtaan. Talo sijaitsee osoitteessa 67 East Road.


title: Susan B. Anthony

text: Vuonna 1921 Anthony sai veistoksen Yhdysvaltain Capitol Hillille. Kuvanveistäjä Adelaide Johnsonin suunnittelemassa veistoksessa ovat Anthonyn lisäksi kuvattuna hänen hyvä ystävänsä Elizabeth Cady Stanton ja feministi Lucretia Mott. Veistoksen lahjoitti Capitolille National Women’s Party naisille äänioikeuden antaneen perustuslain 19. lisäyksen kunniaksi. Sen oli lisäksi tarkoitus juhlistaa Anthonyn, Stantonin ja Mottin saavutuksia. Veistos lisättiin Capitolin kokoelmiin Anthonyn syntymäpäivänä 15. helmikuuta vuonna 1921. Jos Anthony olisi ollut yhä elossa, hän olisi tuona päivänä täyttänyt 101 vuotta. Aluksi veistos sijoitettiin Capitolin rotundaan, mutta jo kahden päivän kuluttua se siirrettiin niin kutsuttuun Capitolin kryptaan. Vuoden 1997 kesäkuussa 76 vuotta kryptaan siirtonsa jälkeen veistos palautettiin rotundaan Kansallisen naisten historian museon kampanjan seurauksena. Veistos on italialaista marmoria ja painaa yhteensä seitsemän tonnia.


title: Vapaaherran elämää

text:
Vapaaherran elämää on Ultra Bran ensimmäinen pitkäsoitto. Albumi oli Suomen virallisella listalla yhteensä seitsemän viikkoa, korkeimmillaan sijalla 11. Se on myös Ultra Bran ainoa albumi, josta on julkaistu C-kasettiversio. Sen A-puolella ovat kappaleet 1-7 ja B-puolella kappaleet 8-14. Kappaleet 1, 3, 6, 8–10, 13 ja 14 on sovittanut Kerkko Koskinen, kappaleet 2, 4, 5, 7 ja 11 Koskinen, Antti Lehtinen, Joel Melasniemi ja Tommi Saarikivi sekä kappaleen 12 Koskinen ja Lehtinen.
kappaleissa 3, 6, 11, 13 ja 14


title: Vapaaherran elämää

text:
kappaleessa 14
Ultra Bra, Agit-prop, Jussi Chydenius, Anni Eerikäinen, Kristiina Halkola, Samuli Harjunpää, Maarit Holkko, Virpi Moskari, Laura Mäkelä, Sasha Mäkilä, Samuli Mäkisalo, Juha Partanen, Petriikka Pohjanheimo, Ville Putro, Jukka Puurula, Katja Pätiälä, Ilona Rinne, Johanna Rusama, Jesse S., Timo S., Tuuli Saksala, Peppe Träskman ja Miira Tuominen


title: Kroketti (albumi)

text: Kroketti on vuonna 1997 julkaistu Ultra Bran albumi. Albumi oli Suomen virallisella listalla (top 40) vuosina 1997–1999 yhteensä 90 viikkoa. Korkeimmillaan se oli sijalla kolme.


title: Kroketti (albumi)

text:
Albumista julkaistaan 16. kesäkuuta 2017 LP-versiot. Uusia LP-versioita on kaksi. Punaista levyä julkaistaan 200 kappaleen erä ja mustaa 300 kappaleen erä. Uudelleenjulkaisu liittyy yhtyeen paluukiertueeseen kesällä 2017. Uuden version julkaisee Svart Records. Kappaleet 1, 3, 11 ja 13 on sovittanut Kerkko Koskinen ja kappaleet 2, 4–10 ja 12 Kerkko Koskinen, Antti Lehtinen, Joel Melasniemi ja Tommi Saarikivi.kappaleissa 5, 11 ja 13kappaleissa 3, 6 ja 12kappaleessa 2
Ultra Bra, Pekka Aarnio, Petriikka Pohjanheimo, Krista Putkonen ja Susanna Torvinen


title: Thomas Conrad von Baldenstein

text: Thomas Conrad von Baldenstein (14. syyskuuta 1784 Baldenstein – 28. tammikuuta 1878 Baldenstein) oli sveitsiläinen ornitologi, entomologi ja mehiläishoitaja.


title: Thomas Conrad von Baldenstein

text: Conrad tutki Alppien linnustoa ja julkaisi lukuisia kirjoituksia aiheesta. Hän myös ensimmäisenä kuvaili hömötiaisen.


title: Kalifornia (albumi)

text: Kalifornia on vuonna 1999 julkaistu Ultra Bran albumi. Albumi debytoi Suomen virallisen listan ykkösenä, pysyi kärjessä kahdeksan viikkoa ja pysyi listalla 29 viikon ajan.


title: Kalifornia (albumi)

text: Albumista julkaistaan 11. elokuuta 2017 LP-versiot. Uusia LP-versioita on kaksi. Keltaista levyä julkaistaan 200 kappaleen erä ja mustaa 300 kappaleen erä. Uudelleenjulkaisu liittyy yhtyeen paluukiertueeseen kesällä 2017. Uuden version julkaisee Svart Records.


title: Kalifornia (albumi)

text:
Soundin Alex Nieminen antoi albumille neljä tähteä ja totesi sen olevan "seesteinen, mietiskelevä ja selkeästi bändin kunnianhimoisin pitkäsoitto".Kappaleet 1–3, 5, 7, 8, 10, 11 ja 13 ovat sovittaneet Kerkko Koskinen, Antti Lehtinen, Joel Melasniemi, Jan Pethman ja Tommi Saarikivi, kappaleet 4 ja 9 Koskinen, Melasniemi, Pethman ja Saarikivi sekä kappaleet 6 ja 12 Koskinen.
kappaleissa 2–7, 9 ja 12


title: Vesireittejä

text: Vesireittejä on Ultra Bran musiikkialbumi vuodelta 2000. Albumi nousi ilmestyessään suoraan Suomen virallisen albumilistan kärkeen ja pysyi top 40:ssä yhteensä 19 viikkoa.


title: Vesireittejä

text: Albumista julkaistaan 11. elokuuta 2017 LP-versiot. Uusia LP-versioita on kaksi. Sinistä levyä julkaistaan 200 kappaleen erä ja mustaa 300 kappaleen erä. Uudelleenjulkaisu liittyy yhtyeen paluukiertueeseen kesällä 2017. Uuden version julkaisee Svart Records.


title: Vesireittejä

text:
Soundin Asko Alanen antoi albumille neljä tähteä. Hänen mukaansa "laulut möyrivät rinnassa ja raikuvat korvissa vahvasti ja nautittavasti". Kaikki kappaleet ovat sovittaneet Kerkko Koskinen, Antti Lehtinen, Joel Melasniemi ja Tommi Saarikivi.
kappaleissa 4, 8, 11 ja 13


title: Tadžikistanin lippu

text: Tadžikistanin lippu on Tadžikistanin tunnus vaakunan ja kansallislaulun ohella. Se otettiin käyttöön 24. marraskuuta 1992 ja sen mittasuhteet ovat 1:2. Lipun värit ovat samat kuin entisen Tadžikistanin sosialistisen neuvostotasavallan lipussa, eli punainen, valkoinen ja vihreä. Punainen on voiton ja auringon symboli, valkoinen kuvaa maan tärkeintä viljelykasvia, puuvillaa ja vihreä taasen maan antimia. Valkoisessa kentässä lipun keskellä on maan täydellistä itsenäisyyttä kuvaava kultainen kruunu. Kruunun yläpuolella on kaaressa seitsemän viisisakaraista tähteä. Numero seitsemän ilmentää tadžikkien kulttuurissa inhimillisiä hyveitä. Taivaassa oli legendan mukaan seitsemän hedelmätarhaa, joita erotti seitsemän vuorta ja jokaisen vuoren huipulla oli tähti. Kuvio kuvaa kokonaisuutena kaikkien luokkien yhtenäisyyttä ja kaikkien kansojen ystävyyttä.


title: Sinä päivänä kun synnyin

text: Sinä päivänä kun synnyin on Ultra Bran vuonna 2001 julkaistu kokoelma-albumi. Kaksois-CD:n ensimmäisellä levyllä on vanhoja, jo varsinaisilla albumeilla julkaistuja kappaleita. Toisella levyllä on harvinaisempia kappaleita, joista kaikkia ei ollut aikaisemmin edes levytetty. Toisella levyllä on mukana myös Ultra Bran ensimmäisen julkaisun, vuosia aiemmin loppuunmyydyn "Houkutusten kiihottava maku" -EP:n sisältö.


title: Sinä päivänä kun synnyin

text: Albumi oli Suomen virallisella albumilistalla (top 40) vuosina 2001–2003 yhteensä 26 viikkoa, joista kaksi viikkoa sijalla yksi.


title: Sinä päivänä kun synnyin

text: Albumin ensimmäisen cd:n sisällöstä julkaistiin 19. toukokuuta 2017 kahden LP-levyn kokoelma-albumi nimellä "Sinä päivänä kun synnyin (vol. 1)". Albumin uudelleenjulkaisu liittyy yhtyeen kesällä 2017 tekemään paluukiertueeseen. LP-kokoelman julkaisi Ainoa Productions. Vuoden 2017 LP-kokoelmassa kappaleet ovat samassa järjestyksessä. Ensimmäisen levyn molemmilla puolilla ja toisen levyn A-puolella on viisi kappaletta. Toisen levyn B-puolella on kuusi kappaletta.


title: Cristofano Allori

text: Cristofano Allori (17. lokakuuta 1577 – 1. huhtikuuta 1621) oli myöhempää firenzeläistä manierismia edustanut italialainen muotokuvamaalari.


title: Cristofano Allori

text: Allori syntyi Firenzessä ja sai ensimmäiset maalarinoppinsa isältään Alessandro Allorilta. Hän opiskeli Gregorio Paganin (1558-1605) alaisuudessa, joka pyrki yhdistämään venetsialaisen maalaustaiteen rikkaan värimaailman firenzeläiseen yksityiskohtien tarkkuuteen.


title: Cristofano Allori

text:
Allorin maalauksille on tunnusomaista luonnonmukaisuus ja yksityiskohtien tekninen täydellisyys. Hänen maalaustaiteen tekniikan hallintaa osoittaa sekin, että hänen Correggion teoksista tekemiään kopioita pidettiin Correggion tekeminä kopioina.
Hänen parhaimpana teoksenaan pidetään Palazzo Pittissä sijaitsevaa maalausta ""Judit surmaa Holoferneen"". Juditin mallina oli Allorin rakastajatar, kaunis Mazzafirra, joka esiintyi myös hänen Magdalan Maria maalauksessaan; Holoferneen pään uskotaan esittävän Alloria itseään.


title: Marcel Pagnol

text: Marcel Pagnol (28. helmikuuta 1895 Aubagne – 18. huhtikuuta 1974 Pariisi) oli ranskalainen kirjailija, näytelmäkirjailija ja elokuvaohjaaja, jonka tyylilajina oli useimmiten lämmin komedia. Hänet valittiin Ranskan akatemiaan 1946 ensimmäisenä elokuvantekijänä.


title: Marcel Pagnol

text: Pagnol syntyi Etelä-Ranskan Aubagnessa Marseillen lähellä ja opiskeli englanninopettajaksi, jona hän toimi viitisen vuotta kotiseudullaan ja vuosina 1922–1927 Pariisissa. Hänet vapautettiin terveyssyistä sotilaspalveluksesta tykistössä 1915, ensimmäisen maailmansodan alkuhetkillä.


title: Marcel Pagnol

text: Pagnol kirjoitti Pariisissa väljästi omaelämäkerrallisen näytelmän "Topaze" sekä suuren suosion saaneen "Marseille-trilogian" "Marius", "Fanny" ja "César", jota esitettiin 1930-luvulla Suomenkin teattereissa ja josta on tehty useita elokuva- ja televisiosovituksia. Vuonna 1926 Pagnol näki Lontoossa yhden ensimmäisistä äänielokuvista ja päätti suuntautua elokuva-alalle. Hän otti yhteyttä Paramount Pictures -elokuvayhtiöön, minkä tuloksena Alexander Korda ohjasi filmiversion Pagnolin näytelmästä "Marius" vuonna 1931. Se oli yksi suosituimpia varhaisia ranskankielisiä äänielokuvia, ja pian Pagnol perusti Marseillen lähelle oman elokuvastudion, josta tuli suuri menestys. Sekä näytelmissään että elokuvissaan Pagnol käytti aikansa tunnetuimpia ranskalaisnäyttelijöitä kuten Fernandel, Raimu ja Blavette.


title: Marcel Pagnol

text: 1950-luvulla Pagnol kirjoitti lapsuusmuistoihinsa pohjautuvat nostalgiset romaanit "La Gloire de mon père" (suom. "Isäni kunnian päivä"), "Le Château de ma mère" ja "Le Temps des secrets". Kahdesta ensimmäisestä Yves Robert teki 1990-luvun alussa elokuvat "Isäni kunnian päivä" ja "Äitini linna". 1960-luvulla Pagnol julkaisi niin ikään Provenceen sijoittuvan romaanin "L’Eau des collines", joka koostui kahdesta osasta: ”Jean de Florette” ja ”Manon des sources”. Näistä jälkimmäinen perustui Pagnolin jo 1952 käsikirjoittamaan ja ohjaamaan samannimiseen elokuvaan. Vuonna 1986 Claude Berri ohjasi romaanin pohjalta elokuvat "Jean de Florette" (suomeksi myös nimellä "Katkeruuden lähde") ja "Rakkauden lähde", joiden pääosia esittivät Yves Montand, Gérard Depardieu, Emmanuelle Béart ja Daniel Auteuil.


title: Marcel Pagnol

text: Vuonna 2006 Thierry Chabert ohjasi Pagnolin lapsuus- ja nuoruusmuistoihin perustuvan kaksiosaisen tv-draaman "Marcel Pagnolin nuoruusvuodet (Le Temps des secrets, le temps des amours)".


title: Gëlle Fra

text: Gëlle Fra, virallisemmin "Monument du Souvenir", on muistomerkki Luxemburgin kaupungissa, Luxemburgissa. Se sijaitsee "Place de la Constitution" -aukiolla, Ville Hauten kaupunginosassa, Luxemburgin keskustassa. Sen on suunnitellut luxemburgilainen kuvanveistäjä Claus Cito, ja se edustaa nykyisin luxemburgilaista vapautta ja vastarintaa.


title: Gëlle Fra

text: Muistomerkin keskeisin osa on 21 metrin korkeuteen kohoava graniittinen obeliski. Obeliskin päällä on kullattu pronssipatsas, joka esittää naista pitelemässä laakerinseppelettä. Muistomerkin juurella on kaksi pronssista hahmoa, esittäen niitä luxemburgilaisia sotilaita jotka osallistuivat vapaaehtoisesti ensimmäiseen maailmansotaan Ranskan puolesta. Toinen hahmoista on makuuasennossa, palveluksessa kuolleena, kun taas toinen hahmoista istuu murehtien toveriaan.


title: Gëlle Fra

text: Gëlle Fra pystytettiin alun perin vuonna 1923 niiden tuhansien luxemburgilaisten muiston kunniaksi, jotka taistelivat ensimmäisessä maailmansodassa ranskalaisten rinnalla. Luxemburgia miehittäneet saksalaiset kuitenkin purkivat muistomerkin Elokuun 6. päivänä vuonna 1940. Tämä synnytti mielenosoituksia, jotka Gestapo hajotti. Gëlle Frasta tuli näin luxemburgilaisen vapauden ja vastarinnan symboli. Vuonna 1985 se pystytettiin uudelleen Place de la Constitutionille.


title: Pihlajaveden rautatieasema

text: Pihlajaveden rautatieasema () on rautatieliikennepaikka Pihlajaveden kylässä Keuruun kaupungissa, entisen Pihlajaveden kunnan alueella rataosalla . Liikennepaikalla pysähtyvät kaikki rataosalla liikennöivät taajamajunat. Asema toimii päivittäin kohtaamispaikkana kahdelle junaparille. Junakohtaukset tapahtuvat kello 12 ja 18. Jyväskylän juna käyttää raidetta 1 ja Seinäjoen/Vaasan juna raidetta 2. Muut junat kulkevat ykkösraiteelta. Haapamäen rautatieasemalle on matkaa 12,3 kilometriä.


title: Pihlajaveden rautatieasema

text: Vuonna 1883 käyttöön otettu Pihlajaveden pysäkki sijoitettiin syrjäiselle paikalle muutamia kilometrejä kirkosta itään lähinnä junien kohtaamispaikaksi ja korotettiin asemaksi vuonna 1888. Aseman seutu kasvoi merkittävyydessään pian kirkonkylän veroiseksi, mutta ei koskaan erityisen suureksi taajamaksi. Arkkitehti Knut Nylanderin suunnittelema asemarakennus on valmistunut vuonna 1883 ja sitä laajennettiin arkkitehti Bruno Granholmin piirustusten mukaan vuonna 1902. Lipunmyynti asemalla lopetettiin vuonna 1972. Asemarakennus vaurioitui 1980-luvulla sattuneessa tulipalossa, minkä jälkeen junasuoritus siirrettiin parakkirakennukseen. Asemarakennus korjattiin entiselleen, mutta asema muutettiin samoihin aikoihin miehittämättömäksi.


title: Pihlajaveden rautatieasema

text: Junakohtaukset miehittämättömällä liikennepaikalla tulivat mahdollisiksi, kun Pihlajavedelle asennettiin aukiajettavat vaihteet vuonna 1996 ja otettiin käyttöön radio-ohjaukseen perustuva kauko-ohjaus vuonna 1998 ensimmäisenä rautatieliikennepaikkana Suomessa. Tavaraliikenne Pihlajaveden asemalla lakkautettiin vuonna 1999, mutta asema on edelleen henkilöliikenteen käytössä ja junien kohtauspaikkana. Asema-alueen rakennukset siirtyivät vuonna 2007 Senaatti-kiinteistöille ja edelleen myyntiin. Asemarakennus on ollut postitoimiston ja nahka-alan yrityksen toimintojen loputtua tyhjillään.


title: Pihlajaveden rautatieasema

text: Aseman lähettyvillä sijaitsee Pihlajaveden kyläkoulu. Koulun entinen nimi oli Pihlajaveden kunnan Aseman kansakoulu. Koulun ulkonäössä on vaikutteita asemarakennusarkkitehtuurista.


title: Pihlajaveden rautatieasema

text: Pihlajaveden asemaa pommitettiin talvisodassa. Kolme puna-armeijan lentokonetta pudotti noin 30 pommia 29. joulukuuta 1939. Kolme ihmistä kuoli ja kolme raidetta vaurioitui. Aseman oven vieressä on tapausta käsittelevä muistolaatta.Lähde


title: Carl Peter Holböll

text: Carl Peter Holböll (1795 – 1856) oli tanskalainen upseeri Tanskan kuninkaallisessa laivastossa.


title: Carl Peter Holböll

text: Hollböll palveli kruunun virkamiehenä Etelä-Grönlannissa 1820-luvulta alkaen. Hän kiinnostui Grönlannin luonnosta ja kuvaili ensimmäisenä tundraurpiaisen. Hän kuvaili myös härkälinnun ja tunturihaukan, mutta myöhemmät nimistötutkijat ovat muuttaneet näiden lajien taksonomian ja antaneet Hollböllin nimen härkälinnun Amerikassa ja Itä-Siperiassa esiintyvälle alalajille.


title: Carl Peter Holböll

text: Hollböll hukkui laivan haaksirikkoutuessa ollessaan palaamassa Kööpenhaminasta Grönlantiin.


title: Ab urbe condita (kirja)

text: Ab urbe condita () on roomalaisen historioitsija Titus Liviuksen kirjoittama kirja, joka kertoo Rooman osittain myyttisestä menneisyydestä, alkaen Rooman perustamisesta vuonna 753 eaa. Teos kertoo roomalaisten urhoollisista saavutuksista. Teokseen viitataan usein nimellä "Rooman historia".


title: Ab urbe condita (kirja)

text: Livius aloitti teoksen kirjoittamisen noin vuonna 27 eaa. ja se päättyy vuoteen 9 eaa. "Ab urbe condita" on alun perin sisältänyt 142 kirjaa, mutta nykypäiviin niistä on säilynyt vain 35. Kirjat 1–10 kertovat Rooman perustamisesta ja samnilaissodista, kirjat 21–45 kertovat toisesta puunilaissodasta ja päättyvät sotaan Perseusta vastaan.


title: Ab urbe condita (kirja)

text: "Ab urbe conditasta" on säilynyt hyvin toista puunilaissotaa kuvaava jakso, jossa on erityisesti kuvattu sodan puhkeamiseen johtaneet tapahtumat, roomalaisten ja karthagolaisten välien kiristyminen ja vaivalloinen Alppien ylittäminen. Kirjasta kuvastuu roomalaisten voimakas kansallinen ilo ja ylpeys siitä, että heidän onnistui lopulta selviytyä voittajina "viekkaasta ja vaarallisesta perivihollisestaan" Hannibalista.


title: Otmar von Verschuer

text: Otmar Freiherr von Verschuer (16. heinäkuuta 1896 – 8. elokuuta 1969) oli saksalainen biologi, joka tuli tunnetuksi eugeniikan ja rotuhygienian tutkijana. Verschuer uskoi, että kansallissosialistien haaveileman ”herrarodun” kehittämisessä tarvittaisiin kaksostutkimusta.


title: Otmar von Verschuer

text: Otmar von Verschuer työskenteli Frankfurtin perinnöllisysbiologian ja rotuhygienian laitoksessa. Hänen tunnetuin oppilaansa oli Josef Mengele, josta tuli myöhemmin Auschwitzin keskitysleirin johtava lääkäri, jota kutsuttiin ”kuolemanenenkeliksi”. Vuonna 1942 von Verschuerinsta tuli Berliinin Antropologian ja perinnöllisyystieteen laitoksen johtaja. Mengele lähti mukaan työskentelemään entisen opettajansa kanssa rotuhygienian parissa.


title: Martti Paloheimo

text: Martti Kaarlo Hjalmar Paloheimo (19. lokakuuta 1913 Kajaani – 29. kesäkuuta 2002) oli suomalainen psykiatri, joka toimi oikeusministeriön vankeinhoito-osaston ylilääkärinä 1958–1976. Paloheimo on kirjoittanut paljon mielenterveyttä käsitteleviä kirjoja ja lehtiartikkeleita.


title: Martti Paloheimo

text: Paloheimon vanhemmat olivat toimitusjohtaja Paavo Verner Paloheimo ja Gerdrud Olin ja puoliso vuodesta 1941 Anna-Marja Himanka. Ylioppilaaksi Paloheimo tuli Suomalaisesta normaalilyseosta 1932 ja valmistui lääketieteen lisensiaatiksi 1944. Hermo- ja mielitautien erikoislääkärin pätevyyden hän sai 1949. Paloheimo toimi muun muassa Lapinlahden sairaalan apulaislääkärinä ja Mannerheim-liiton mentaalihygienisen toimiston johtajana ennen siirtymistään vankeinhoito-osaston ylilääkäriksi. 1960-luvulla hän oli suosittu televisioesiintyjä, joka muistetaan mm. keskusteluohjelmista "Lähimmäinen" ja "Sitsit".


title: Valter Thomé

text: Valter Thomé (5. elokuuta 1874 Pudasjärvi – 1. helmikuuta 1918 Vihti) oli suomalainen arkkitehti. Thomé valmistui arkkitehdiksi Polyteknillisestä opistosta 1898.


title: Valter Thomé

text: Thomé työskenteli 1890-luvun loppupuolella Lars Sonckin, Grahn, Hedman & Wasastjernan ja Onni Törnqvistin toimistoissa. Vuonna 1900 hän perusti toimiston yhdessä opiskelutoverinsa Karl Lindahlin kanssa. Oman toimiston hän perusti vuonna 1905. Vuosina 1909–1912 hänellä oli toimisto yhdessä Bröderna Uddin kanssa. Vuonna 1912 Valter Thomé perusti toimiston yhdessä veljensä Ivar Thomén kanssa. Lisäksi hän teki itsenäisiä töitä ja toimi vuonna 1900 Yleisten rakennusten ylihallituksen ylimääräisenä arkkitehtina.


title: Valter Thomé

text: Thomén veljekset voittivat vuonna 1916 arkkitehtikilpailun Stockmannin Helsingin keskustan tavaratalosta. Rakennus toteutettiin vasta vuonna 1930, ja silloin sen sai tehtäväkseen Sigurd Frosterus.


title: Valter Thomé

text: Thomé murhattiin vuoden 1918 sisällissodan aikana Vihdissä yhdessä veljiensä Williamin ja Ivarin kanssa; heidät murhasi Lauri Karan johtama punakaartilaisten komppania. Kuolintavoiksi on Kansallisarkiston sotasurmat -sivustossa ilmoitettu sekä pistimenhaava vatsassa että ampuminen. William Thomé oli ammatiltaan metsänhoitaja. Veljessarjan neljäs, taiteilija Verner Thomé, ei ollut veljiensä mukana tuona traagisena päivänä.


title: Hermann Werner Siemens

text: Hermann Werner Siemens (20. elokuuta 1891 Charlottenburg – 1969) oli saksalainen kaksostutkimuksen pioneereihin lukeutuva lääketieteen tohtori. Siemens opiskeli Münchenissä ja Berliinissä ja väitteli tohtoriksi 1918.


title: Invercargill

text: Invercargill on Uuden-Seelannin Eteläsaaren eteläosassa, Foveaux’nsalmen poukamassa sijaitseva kaupunki. Asukkaita on 49 830 (2001). Kaupunki toimii keskuksena alueensa lypsykarja- ja lampaanhoitotaloudelle. Siellä on myös lannoiteteollisuutta. Valtaosa kaupankäynnistä kulkeutuu kohteeseensa noin 25 kilometrin päässä sijaitsevan Bluffin sataman kautta. Kaupungin tunnetuin maamerkki on luultavasti William Sharpin suunnittelema punaisista tiilistä rakennettu 42,5 metriä korkea vesitorni, joka valmistui 1889.


title: Invercargill

text: Maorit saapuivat Invercargillin seudulle viimeistään 1100-luvulla Bluffin runsaiden kala- ja lintuvarantojen houkuttelemina. He harjoittivat valaanpyyntiä ja pellavakauppaa. Ensimmäiset eurooppalaiset tulivat Eteläsaaren etelärannikolle 1700-luvun lopulla.


title: Invercargill

text: Vuonna 1856 kenraalikuvernööri Thomas Gore Browne myöntyi maanviljelijöiden esittämään pyyntöön Bluffin sataman perustamisesta. Samalla hän ehdotti vastaavalle kaupungille nimeä Invercargill kunnianosoitukseksi skotlantilaiselle William Cargillille, joka vaikutti Otagon ja Southlandin alueiden hallinnossa.


title: Invercargill

text: Invercargillin alkuvaiheiden maanmittauksesta vastanneen John Turnbull Thomsonin suunnittelu leveine katuineen antaa kaupungille yhä merkittävän leimansa.


title: Invercargill

text: Rannikkoseudulla sijaitsevan Invercargillin ilmasto on leuto, ja vuosittainen lämpötilanvaihtelu asettuu keskimäärin vain noin kymmenen celsiusasteen välille. Keskilämpötila on tammikuussa 18,6 °C ja heinäkuussa 9,5 °C.


title: The Revölution by Night

text: The Revölution by Night on Blue Öyster Cultin yhdeksäs studio-albumi. Se julkaistiin marraskuussa 1983. Musiikillisesti yhtye meni kahden raskaamman albumin jälkeen enemmän kaupalliseen ja radioystävällisempään suuntaan, eikä albumi saavuttanut kovinkaan suurta kaupallista menestystä. Albumin nimeksi piti alun perin tulla "Night Makes Right".


title: The Revölution by Night

text: Yhtyeessä oli tapahtunut miehistönvaihdos edellisen studio-albumin, vuoden 1981 "Fire of Unknown Origin"in jälkeen, kun rumpali Albert Bouchard lähti yhtyeestä. Hänen tilalleen tuli yhtyeen lavamanagerina toiminut Rick Downey, joka oli myös rumpali. Vuonna 1982 yhtye julkaisi live-albumin "Extraterrestrial Live" ja kitaristi Donald Roeser pop-voittoisen soolo-albumin pidetyn "Flat Out"in.


title: The Revölution by Night

text: Rumpali Bouchard oli ollut myös yksi yhtyeen pääsäveltäjistä ja hänen poissaolonsa myötä BÖC joutui turvautumaan ulkopuolisiin säveltäjiin aiempaa enemmän. Yhtye oli paria vuotta aiemmin saanut hitin kappaleella "Burnin' for You", ja "The Revölution by Night"-albumilla yhtye lähti entistä kaupallisempaan ja pop-vaikutteiseen suuntaan ottamalla vaikutteita tuohon aikaan radiossa soineesta syntetisaattori-voittoisesta AOR-musiikista, vaikkakin se oli palannut parilla aiemmalla studio-albumilla raskaampaan heavy rock -voittoiseen ilmaisuun. Tuottajaksi tuli myöhemmin mm. Bon Jovia ja AC/DC:ta tuottanut Bruce Fairbairn. Albumilla käytetään paljon ohjelmoituja syntetisaattoreita sekä myös konerumpuja.


title: The Revölution by Night

text: Albumin avaa sen raskaampaan antiin kuuluva singlenä ja videonakin julkaistu synkkätunnelmallinen "Take Me Away". Laulaja-kitaristi Eric Bloom oli tehnyt kappaleen yhdessä kanadalais-artisti Aldo Novan kanssa. Hän myös soittaa kitaraa ja syntetisaattoria kappaleessa.


title: The Revölution by Night

text: "Eyes on Fire" on AOR-henkinen kappale, jossa käytetään ohjelmoituja konerumpuja ja Allen Lanierin piano on myös vahvasti esillä kappaleessa. Sen on säveltänyt yhtyeen lähipiiriin kuulunut muusikko Gregg Winter. Sitä seuraava, yli 7-minuuttinen "Shooting Shark" julkaistiin singlenä ja siitä tehtiin myös video. Kappale on myöskin AOR-vaikutteinen konerumpujen ja syntetisaattorin myötä ja siinä on myös saksofoni-soolo. Sen sävelsi Roeser ja sanoitti rock-lyyrikko Patti Smith. Bassoa kappaleessa soittaa nykyisin mm. American Idol-ohjelmista tuttu Randy Jackson.


title: The Revölution by Night

text: Roeserin ja Richard Meltzerin "Veins" on enemmän heavy rock-painotteinen, tosin koskettimet ovat suuressa osassa tässäkin kappaleessa. Basisti Joe Bouchardin, manageri Sandy Pearlmanin ja Alice Cooperin yhtyeestä tutun Neal Smithin säveltämä "Shadow of California" palaa tieteis- ja synkkähenkisempään tunnelmaan kuten myös sitä seuraava Eric Bloomin sävellys "Feel the Thunder".


title: The Revölution by Night

text: "Let Go" on nopeampitempoisampi ja rock and roll-vaikutteinen yhteislaulu-osuuden ja honky tonk-henkisen pianon myötä. Kappaleen ovat säveltäneet Bloom, Roeser ja Ian Hunter. Roeserin ja Broadway Blotton "Dragon Lady" edustaa albumin raskaampaa osastoa. Albumin päättää Joe Bouchardin ja lyyrikko Helen Wheelsin kosketinsoitin-balladi "Light Years of Love", jossa Bouchard itse soittaa espanjalais-tyylisen kitarasoolon.


title: The Revölution by Night

text: "The Revölution by Night" julkaistiin marraskuussa 1983. Singleinä julkaistiin kappaleet "Take Me Away" ja "Shooting Shark", joihin kuvattiin myös promovideot MTV:tä varten. Vaikkakin singlet saivat jonkin verran menestystä Mainstream-listoilla, ei itse albumi yltänyt lähellekään edellisten levyjen listasijoituksia tai myyntilukuja.


title: The Revölution by Night

text: Musiikkikriitikot antoivat albumille kohtalaista palautetta. Amerikkalainen Rolling Stone-lehti piti albumia "kohtalaisena, mutta ylituotettuna", mutta kehui kuitenkin yhtyeen tapaa yhdistellä kevyempiä ja raskaimpia vaikutteita. Myös Creem- ja Record Review-lehtien kriitikot pitivät albumia onnistuneena. Allmusic.com-sivuston kriitikko puolestaan sanoo "yhtyeen menettäneen identiteettinsä albumilla lähtemällä seuraamaan Loverboy- ja Foreigner-yhtyeiden tyyliä".


title: The Revölution by Night

text: Albumin julkaisun jälkeen tammikuussa 1985 rumpali Rick Downey jätti yhtyeen, koska BÖC oli aikonut käyttää eri rumpalia seuraavalla albumilla. Hänen tilalleen tuli väliaikaisesti alkuperäis-rumpali Albert Bouchard. Pian myös Allen Lanier jätti yhtyeen koska oli pettynyt BÖC:n uuteen soundiin ja yhtyeen aikomukseen käyttää ulkopuolisia kirjoittajia tulevallakin albumilla. Tämän jälkeen jäljelle jäänyt kolmikko Bloom, Roeser ja basisti Joe Bouchard jatkoivat yhtyeen toimintaa.


title: The Revölution by Night

text: "The Revölution by Night" julkaistiin remasteroituna versiona vuonna 2012 osana yhtyeen "The Columbia Albums Collection"-boksia.


title: The Revölution by Night

text: sekä


title: Sano että rakastat mua

text: Sano että rakastat mua () on ruotsalainen nuortenelokuva vuodelta 2006. Elokuvan on ohjannut ja käsikirjoittanut Daniel Fridell.


title: Sano että rakastat mua

text: Sano että rakastat mua on tarina tytöistä, jotka haluavat tulla keinolla millä hyvänsä rakastetuksi. Minihameet ja napapaidat, pojat saavat väärän käsityksen ja päähenkilö Fatou joutuu raiskatuksi. Niin itseään kuin muitakin piiloutumalla hän yrittää kätkeä tapahtuneen, mutta totuus selviää ja pojat joutuvat oikeuteen.


title: Micah Richards

text: Micah Lincoln Richards (s. 24. kesäkuuta 1988 Birmingham, Englanti) on englantilainen jalkapalloilija, joka edustaa Englannin Valioliigassa pelaavaa Aston Villaa. Hän on pelipaikaltaan laitapuolustaja.


title: Micah Richards

text: Juniorina Oldham Athleticia ja Manchester Cityä edustanut Richards teki debyyttinsä Cityn edustusjoukkueessa Arsenalia vastaan 22. lokakuuta 2005, ollen 17-vuotias. Kauden 2005/06 päätteeksi Richards nimettiin seuran vuoden nuoreksi pelaajaksi.


title: Micah Richards

text: Marraskuussa 2006 Richards valittiin Englannin miehistöön ystävyysotteluun Alankomaita vastaan. Ottelu pelattiin 15. marraskuuta 2006 ja Richards oli avauskokoonpanossa Gary Nevillen loukkaannuttua. Se teki hänestä nuorimman puolustajan Englannin joukkueessa ikinä.


title: Micah Richards

text: Richards voitti Cityssä Valioliigan mestaruuden 2012 ja 2014, FA Cupin 2011, Liigacupin 2014 sekä Community Shieldin 2012.


title: Micah Richards

text: Richards pelasi Cityssä kausilla 2012–2014 yhteensä vain yhdeksän liigaottelua. Hän pelasi kauden 2014–2015 lainalla Fiorentinassa ja siirtyi kesällä 2015 Aston Villaan.


title: Cullen Jones

text: Cullen Jones (s. 29. helmikuuta 1984 Bronx, Yhdysvallat) on yhdysvaltalainen uimari ja olympiavoittaja.


title: Cullen Jones

text: Jones nousi kuuluisuuteen vuoden 2006 Pan Pacific-mestaruuskilpailuissa. Siellä hän ui uuden kilpailuennätyksen 50 metrin vapaauinnissa ajalla 21.84. Lisäksi hän oli mukana maailmanennätyksen rikkoneessa 4 × 100 metrin vapaauintiviestijoukkueessa Michael Phelpsin, Jason Lezakin ja Neil Walkerin kanssa. Samalla joukkueella Jones oli voittamassa MM-kilpailuissa 2007 kultaa, rikkoen samalla kilpailuennätyksen. Samoissa MM-kilpailuissa hän jäi toiseksi 50 metrin vapaauinnissa, häviten Benjamin Wildman-Tobrinerille ainoastaan kuusi sekunnin sadasosaa.


title: Cullen Jones

text: Pekingissä 2008 Jones oli mukana voittamassa kultamitalia 4 × 100 metrin vapaauintiviestissä, jossa uivat myös Michael Phelps, Garret Weber-Gale ja Jason Lezak. Voitto tuli Lezakin huiman päätösosuudella, jolla hän ohitti Ranskan Alain Bernardin tuoden Yhdysvallat maailmanennätysajalla täpärään voittoon. Rooman MM-kilpailuissa 2009 hän ui alkuerissä Yhdysvaltojen 4 × 100 metrin vapaauintiviestijoukkueessa, joka voitti lopulta maailmanmestaruuden.


title: Cullen Jones

text: Jones saavutti Lontoon olympialaisissa 2012 hopeaa 50 metrin vapaauinnissa ajalla 21,54 ja 4 × 100 metrin vapaauintiviestissä. Lisäksi hän ui alkuerissä Yhdysvaltojen 4 × 100 metrin sekauintiviestijoukkueessa, joka voitti loppukilpailussa kultaa.


title: Cullen Jones

text: Jones on opiskellut Yhdysvalloissa Pohjois-Carolinan yliopistossa.


title: Moritz Balthasar Borkhausen

text: Moritz Balthasar Borkhausen (3. joulukuuta 1760 Gießen – 30. marraskuuta 1806 Darmstadt) oli saksalainen luonnontieteilijä.


title: Moritz Balthasar Borkhausen

text: Borkhausen opiskeli Gießenin yliopistossa. Hän työskenteli virkamiehenä Hessenissä.


title: Moritz Balthasar Borkhausen

text: Borkhausen kuvaili ja nimesi ensimmäisenä isokäpylinnun.


title: Club Ninja

text: Club Ninja on Blue Öyster Cultin albumi vuodelta 1986. Albumi sai heikkoa kritiikkiä eikä menestynyt kaupallisesti kovinkaan vahvasti.


title: Club Ninja

text: Yhtyeen edellinen, vuoden 1983 "The Revölution by Night"-albumi oli epäonnistunut kaupallisesti ja albumin kiertueen jälkeen alkuperäisjäsen, kosketinsoittaja-kitaristi Allen Lanier ja rumpali Rick Downey erosivat yhtyeestä pettyneinä sen uuteen linjaan. Alkuperäiskolmikko (vokalisti-kitaristi Eric Bloom, kitaristi Donald Roeser ja basisti Joe Bouchard) jatkoivat yhtyeen toimintaa ja uusiksi jäseniksi tulivat kosketinsoittaja Tommy Zvoncheck ja rumpali Jimmy Wilcox. Yhtyeen sisäpiiri käytti nyt yhtyeestä nimitystä "3OC - Three Öyster Cult", koska mukana oli enää kolme alkuperäisjäsentä.


title: Club Ninja

text: Albumilla käytettiin myös vierailevia sanoittajia ja muusikoita. Uuden albumi oli tarkoitus olla ns. comeback ja palauttaa yhtye kultalevy-kantaan vuoden 1981 "Fire of Unknown Origin"-levyn tapaan. Musiikillisena suuntana tuli olemaan 1980-luvun valtavirran kosketinsoitin-voittoinen kaupallinen hard rock. Tuottajaksi palasi tauon jälkeen yhtyeen manageri Sandy Pearlman.


title: Club Ninja

text: Albumin avaa Hugh ja Gordon Leggattin (Leggatt Bros.) säveltämä "White Flags". Kappale on hyvin AOR-vaikutteinen ja 1980-luvun radioystävällisen rockin mukainen kosketinsoittimien ja konerumpujen ollessa vahvasti esillä. Leggatt Bros oli julkaissut kappaleen alun perin vuoden 1982 "Illuminations"-albumillaan. Albumin ensimmäinen Britannian painos sisältää hieman erilaisen miksauksen kappaleesta.


title: Club Ninja

text: Larry Gottliebin ja Jason Scanlonin säveltämä ja Roeserin laulama "Dancin' in the Ruins" julkaistiin singlenä ja videonakin. Kappale tuli yhtyeelle alun perin kustantajan kautta ja se on vahvasti samanhenkinen yhtyeen vuoden 1981 hitin "Burnin' for You" kanssa.


title: Club Ninja

text: Kantaa ottava "Make Rock, Not War" jatkaa albumin kaupallista linjaa, sisältäen voimakkaan kertosäkeen. Kappaleen sävelsi Bob Halligan Jr., lauluntekijä joka oli tehnyt kappaleita mm. Judas Priestille.


title: Club Ninja

text: Tunnelmallisempi, kosketinsoitinvoittoinen balladi "Perfect Water" oli Roeserin ja kirjailija-muusikko Jim Carrollin sävellys. Roeser myös laulaa kappaleen.


title: Club Ninja

text: Myös Roeserin säveltämä (yhdessä yhtyeen lähipiiriin kuuluneen Richard Meltzerin kanssa) ja laulama nopeampitempoinen "Spy in the House of the Night" palaa sanoituksiltaan yhtyeen perinteisiin mystiikka- ja "salaperäisyys"-henkisiin lyriikoihin ja se kulkee tarttuvan kitara- ja kosketinsoitin-riffin myötä, edustaen 1980-luvun puolivälin kaupallista hard rockia.


title: Club Ninja

text: Bob Halligan Jr.:n toinen sävellys "Beat 'em Up" on albumin raskainta osastoa. Kappale kulkee raskaammaan riffin ja kompin myötä, unohtamatta tosin kosketinsoittimia. Hieman raskaampaa puolta on myös basisti Joe Bouchardin ja Sandy Pearlmanin säveltämä pitkä "When the War Comes". Kappaleen "avauspuheen" pitää radiopersoona Howard Stern. Tätä puhetta ei ole albumin eurooppalaisissa miksauksissa.


title: Club Ninja

text: Eric Bloomin, Roeserin ja kirjailija Eric Van Lustbaderin säveltämä "Shadow Warrior" edustaa hieman progressiivisempaa ja myös raskaampaa ilmaisua. Van Lustbader oli kirjoittanut "The Ninja"-nimisen kirjan ja "Shadow Warrior" onkin suora käännös japanin kielen ninja-sanasta. Kappaleen nimi oli aiemmin ollut "I'm a Rebel" ja se oli kirjoitettu (mutta ei käytetty) alun perin vuoden 1984 "Teachers"-elokuvan soundtrackille.


title: Club Ninja

text: Albumin päättää pitkä balladi "Madness to the Method", jonka Roeser oli säveltänyt yhdessä muusikko Dick Trismenin kanssa.


title: Club Ninja

text: "Club Ninja" (nimi tulee kappaleesta "Shadow Warrior", joka on suora käännös japanilaisesta ninja-sanasta) julkaistiin vuosien 1985-1986 vaihteessa kolmenlaisella miksauksella (Iso-Britannia (marraskuu 1985), Alankomaat (joulukuu 1985) ja Yhdysvallat (tammikuu 1986)) ja se oli ensimmäinen suoraan CD:nä julkaistu BÖC-albumi. Albumin kansikuvana oli yhtyeen symbolin muotoinen avaruusalus. Ensimmäisenä singlenä ja videonakin julkaistiin kappale "Dancin' in the Ruins", joka sai pienehköä menestystä Billboardin Rock Tracks-listoilla.


title: Club Ninja

text: Albumi ei ollut odotusten mukainen menetys. Listasijoitus oli tosin parempi kuin edellisellä albumilla (US 63.), mutta myynti jäi kauaksi yhtyeen kulta-ajoista. Yhtyeen itsensäkin mukaan kohtaloksi koitui lukuisten ulkopuolisten säveltäjien käyttäminen, jonka myötä albumista tuli sekava. Kriitikot antoivat pääosin negatiivista palautetta albumille, mm. suomalaisen Suosikki-lehden arvostelija tyrmäsi albumin täysin ja Allmusic-sivuston kriitikko sanoo albumin jatkavan "yhtyeen jo alkanutta alamäkeä". Brittiläisen Kerrang!-lehden arvostelija tosin kehui albumia "yhtyeen parhaaksi sitten "Cultösaurus Erectus"in". Yhtye itse ja monet fanit pitävät albumia yhtyeen heikompiin kuuluvaksi.


title: Kastilian rajavuoret

text: Kastilian rajavuoret () on vuorijono Iberian niemimaalla. Se kulkee itä–länsi-suunnassa kutakuinkin Espanjan Kastilia ja Leónin itsehallintoalueen etelärajaa pitkin kohti Portugalia ja halkaisee niemimaan keskustasangon ("mesetan") kahtia.


title: Kastilian rajavuoret

text: Vuorijono koostuu useasta pienemmästä vuoristosta, joista suurimmat ovat Kastilia ja Leónin ja Madridin itsehallintoalueiden rajalla kulkeva Sierra de Guadarrama ja Kastilia ja Leónin, Kastilia-La Manchan ja Extremaduran itsehallintoalueiden rajalla kulkeva Sierra de Gredos. Läntisin vuoristoista, Serra da Estrela, sijaitsee Portugalin puolella. Kastilian rajavuorten korkein huippu on Sierra de Gredosin alueella, Ávilan maakunnassa sijaitseva Pico de Almanzor, 2 592 metriä.


title: Stefan Nystrand

text: Stefan Nystrand (s. 20. lokakuuta 1981 Haninge, Ruotsi) on ruotsalainen uimari, MM-mitalisti ja maailmanennätysmies. Hänen päälajinsa on vapaauinti.


title: Stefan Nystrand

text: Nystrand on voittanut kuusi henkilökohtaista mitalia ja neljä viestimitalia MM-kisoissa. Ainoan pitkän radan MM-mitalinsa hän on voittanut Melbournen MM-kilpailuissa 2007 uidessaan 50 metrin vapaauinnissa pronssia uudella Ruotsin ennätyksellä 21,97.


title: Stefan Nystrand

text: Pitkän radan EM-kilpailuissa Nystrand on saavuttanut yhden kullan, seitsemän hopeaa ja kolme pronssia. Lyhyen radan EM-kilpailuista hänellä on 16 mitalia, joista 11 on kultaisia. Kultamitaleista neljä on 50 metrin vapaauinnista, kaksi 100 metrin vapaauinnista ja loput viesteistä.


title: Stefan Nystrand

text: Marraskuussa 2007 Nystrand ui maailmancupissa Berliinissä 50 metrin (20,93) ja 100 metrin vapaauinnin (45,83) lyhyen radan maailmanennätykset, joista jälkimmäinen paransi entistä ennätystä lähes puoli sekuntia. Jo elokuussa 2007 hän oli uinut pitkässä altaassa 100 metrillä vapaata 47,91 jääden vain 0,07 sekuntia Pieter van den Hoogenbandin ME:stä.


title: Stefan Nystrand

text: "Aftonbladet" arvioi syksyllä 2007, että Nystrand on Carolina Klüftin jälkeen Ruotsin toiseksi suurin suosikki kultamitalistiksi Pekingin olympiakisoissa.


title: Stefan Nystrand

text: Nystrand on osallistunut olympialaisiin vuosina 2000, 2004 ja 2008, ja hänen paras sijoituksensa olympialaisissa on neljäs sija 50 metrin vapaauinnissa. 50 metrin vapaauinnissa lyhyellä radalla hänellä oli aikanaan kaikkien aikojen kolmanneksi paras aika 21,15, jonka hän ui EM-kilpailuissa 2001.


title: Stefan Nystrand

text: Nystrand edustaa Neptun-seuraa ja hänen valmentajanaan toimii entinen Ruotsin päävalmentaja Anne Forsell. Nystrandin mukaan hänen kuntonsa parantumisen selitys on ennen kaikkea ruokatottumusten muuttaminen. Nystrand jätti roskaruoan pois 2005, minkä jälkeen hänen painonsa on pudonnut 10 kiloa.


title: Ilari Äijälä

text: Ilari Äijälä (s. 30. syyskuuta 1986 Helsinki) on suomalainen entinen jalkapalloilija, joka edusti viimeisenä Ykkösessä Honkaa. Hän on pelipaikaltaan vasen laitapuolustaja tai laitalinkki. Äijälä ilmoitti jalkapallouransa päättymisestä 22.11.2017.